ועדת החינוך, התרבות והספורט, כנסת 16, פרוטוקול מספר 140, 2004-01-12 10:00

שלום שמחון: אני מתכבד לפתוח את ישיבת ועדת הכלכלה.

שלום שמחון: על סדר היום הרפורמה בענף המוניות.

שלום שמחון: הרפורמה בענף המוניות הונחה כבר בקדנציה הקודמת על-ידי השר הקודם ובינתיים הוכנסו בה שינויים.

שלום שמחון: לציבור ולכל הגופים העוסקים בהסעת אזרחי ישראל ומתפרנסים מכך יש עניין גדול ברפורמה.

שלום שמחון: אני חשבתי שכדאי שהשר ישתתף בדיון הזה כדי שתהיה לו אפשרות לומר כמה מילים עוד לפני שנראה את המצגת.

שלום שמחון: יש כמה תקנות סביב הנושא הזה שחלקן נמצאות על שולחן הוועדה, וכמובן שיש לנו עניין לקדם את התקנות האלה.

שלום שמחון: בביקורים שלנו בחוץ לארץ ראינו איך שירות המוניות עובד ומתנהל שם.

שלום שמחון: אנחנו רוצים שגם בארץ יהיה שירות מוניות דומה, בדיוק באותה רמה ובאותה תשומת לב לאזרח הצרכן.

שלום שמחון: אין זו בושה להתפרנס מענף המוניות.

שלום שמחון: המחזור של הענף הזה הוא די גדול, ואני מניח שנוכל לשמוע נתונים בהמשך.

שלום שמחון: אין לנו כוונה לקפח את פרנסתם של בעלי המוניות, יש כוונה להטיב עם האזרח.

ינון עמית: כן.

שלום שמחון: עד הבוקר הם התנגדו, והבוקר הם הודיעו שהם תומכים ברפורמה ובשינויים שהוכנסו בה.

שלום שמחון: עד אתמול הם חשבו שהניסיון להכשיר את קווי השירות הוא דבר שפוגע בהם.

שלום שמחון: כנראה שהבוקר הם שינו את דעתם, למדו את החומר.

שלום שמחון: אדוני השר, אני לא הספקתי ללמוד לגמרי את כל החומר כיוון שחלק מהחומר הגיע מהמשרד שלך באישון לילה.

שלום שמחון: אני הערתי יותר מפעם אחת שאני מעוניין להגיע מוכן לישיבות.

שלום שמחון: אבל, סט התקנות הזה הגיע אתמול בעשר בלילה.

שלום שמחון: אני מבקש שבעניין הזה תתחשב גם בי.

דוד טל: אדוני היושב ראש, חובת הנאמנות שלנו היא לאזרח, ואני מסכים איתך שאנחנו לא צריכים לשחוק עד דק את האינטרסים של נהגי המוניות ולשבור את מטה לחמם.

דוד טל: בדיון הקודם התחלנו לדון גם בנושא עדכון התעריפים ונראה לי שיש שם קיפוח רציני מאוד, לפחות כפי שהדברים הוצגו לי.

דוד טל: בהזדמנות חגיגית זו בה השר נמצא כאן, אני רוצה לשמוע את דעתו וגם לדון בנושא הזה, ולפתור פעם אחת ולתמיד את עניין עדכון התעריפים, האם הם צודקים כן או לא, ובכמה אחוזים צריך לעדכן להם את התעריפים?

דוד טל: אני רוצה שנצרף את זה לאישור התקנות.

אברהם רביץ: אני רוצה לעלות הצעה לסדר, האם יש לנו היום הצבעות?

שלום שמחון: ועדת הכלכלה בדרך כלל מגיעה להסכמה מלאה בלי הצבעות, זה פה אחד.

אתי בנדלר: אבל, היא מאשרת.

שלום שמחון: יש לנו כרגע שלושה סטים לאישור.

אביגדור ליברמן: אני רוצה להתייחס להצעה לסדר של הרב רביץ.

אביגדור ליברמן: נושא המוניות הוא נושא מורכב מאוד ואני לא רוצה לעשות פה מחטף, ואני לא עומד על כך שאנחנו היום נעשה פה הצבעות.

אביגדור ליברמן: להיפך, אני מעוניין שכל אחד ירגיש שהוא קרא את החומר ושהוא בא מוכן ושהוא יודע על מה הוא מצביע.

אביגדור ליברמן: אין פה באמת הכרח להצביע דווקא היום.

אביגדור ליברמן: אני חושב שהנושא הוא טעון, הוא נמשך יותר מידיי זמן, ואנשים חייבים להיות שלמים.

אברהם רביץ: אני אשמח אם היושב ראש יקבל את הצעתך כי אני רוצה ללמוד את החומר.

אביגדור ליברמן: יכול להיות שנגיע פה להסכמה לשכנע בחצי שעה, הנושא הוא כאוב.

אביגדור ליברמן: קודם כל, אני חושב שהנושא של הרפורמה בענף המוניות הוא לטובת נהגי המוניות.

אביגדור ליברמן: אני נפגשתי אישית עם 14 ארגונים כשכל אחד מהם טען שהוא מייצג את בעלי המוניות.

אביגדור ליברמן: אחרי שנפגשתי עם 14 ארגונים צצו עוד 16 ארגונים שגם הם רצו להיפגש.

אביגדור ליברמן: אני הבנתי שאני לא אצא מזה.

שלום שמחון: חבר הכנסת דוד טל הודיע לי לפני חצי שנה שהוא עובד על הקמת ארגון גג ארצי, אני מקווה שהוא יעשה את זה עד סוף הקדנציה.

דוד טל: למען הגילוי הנאות אני מכריז פה שנכשלתי.

אביגדור ליברמן: זו אולי אחת הבעיות הקשות בענף המוניות, כי יש יותר מדי ניגודים, יש יותר מידיי ארגונים, יש יותר מדיי בעלי אינטרסים.

אביגדור ליברמן: יש ניגוד מובנה בין מוניות שירות למוניות ספשל.

אביגדור ליברמן: הלוואי והיה ארגון יציג אחד שאיתו היה אפשר לשבת ולגמור עניין.

מל פולישוק-בלוך: כמה נהגי מוניות יש בארץ?

קריאה: 19,000.

קריאה: 15,000.

אביגדור ליברמן: חלק מאוגדים בתאגידים ובארגונים גדולים, אבל יש אנשים שלא משתייכים לאף איגוד, ארגון.

אביגדור ליברמן: גם אין חפיפה בין מספרים ירוקים, בין רשיון למונית ונהגי מוניות.

אביגדור ליברמן: הנושא הוא מאוד מורכב.

אביגדור ליברמן: לכן, תצאו מתוך הנחה אפריורית שאי אפשר לרצות את כולם.

אביגדור ליברמן: אין ספק שחלק מהטענות הן צודקות, אבל לחלק מהטענות אין בסיס.

אביגדור ליברמן: הדבר הגרוע בתחום המוניות הוא זה שלא הגענו לתחרות הוגנת, אלא למשהו שהוא יותר דומה למערב פרוע.

אביגדור ליברמן: הענף הזה הוא לא מוסדר והתחרות היא לא תחרות.

אביגדור ליברמן: הכל שם פרוץ ופרוע.

אביגדור ליברמן: אני חושב שגם לממשלה וגם לכנסת יש לצערי חלק בזה.

אביגדור ליברמן: יותר מידיי נלחצים, יותר מידיי לחצים.

אביגדור ליברמן: לזכותם של נהגי המוניות אני יכול לומר שהם יודעים להתחלק טוב בין חברי מרכז ליכוד ועבודה.

אביגדור ליברמן: אני קיבלתי לחצים מכל מיני פונקציונרים חשובים גם במפלגה הזאת וממפלגה אחרת.

אביגדור ליברמן: ייאמר לשבחם של נהגי המוניות שהם ידעו להתארגן ולהפעיל לחצים.

קריאה: מתכוונים לחסל אותנו ואנחנו לא ישנים בלילה.

קריאה: זו הסיבה שאנחנו פה.

אביגדור ליברמן: אנחנו ממש לא מתכוונים לחסל, אבל חייב להיות סדר.

אביגדור ליברמן: המצב כפי שהוא היום לא יכול להימשך, זה ברור לכולם.

אביגדור ליברמן: יש יחידת אכיפה משטרתית ואני חושב שלא היינו צריכים להגיע למצב הזה שאנחנו שוכרים את שירותיה של יחידת האכיפה הזאת.

אביגדור ליברמן: כל נהגי המוניות מכירים בוודאי מקרוב את כל הפעילות של היחידה.

אביגדור ליברמן: גם זה לא בדיוק עזר בשביל להשליט סדר לחלוטין.

אביגדור ליברמן: בסופו של דבר, הראייה שלנו היא ראייה אינטגרטיבית.

אביגדור ליברמן: אי אפשר להפריד היום בין אמצעי התחבורה השונים, אם זה רכבות, אוטובוסים, מוניות שירות.

אביגדור ליברמן: יש התפתחות בענף הרכבות ואני מקבל הרבה תלונות.

אביגדור ליברמן: אנחנו מנסים להגיע למצב שכל הפעילות גם של המוניות וגם של הקואופרטיבים תהיה מתואמת.

אביגדור ליברמן: בעוד כמה שנים ייכנסו לתחום הזה גם הרכבות הקלות בתל-אביב ובירושלים.

אביגדור ליברמן: ברגע זה אנחנו פתוחים לשמוע, והשתדלנו באמת לשמוע את כולם.

אבשלום וילן: האם יש לך עבודות כלכליות שנעשו בנושא הזה?

אביגדור ליברמן: בהחלט.

אבשלום וילן: האם הכוונה לדוח ברלב?

אביגדור ליברמן: דוח ברלב הוא ביקורת והוא גם לא גמור.

אביגדור ליברמן: אני רואה את העובדה שהוא הודלף לפני שהוא הגיע אליי כדבר חמור.

אביגדור ליברמן: יכול להיות שהוא הודלף בכוונה תחילה.

אביגדור ליברמן: ברגע שהוא הודלף הרבה לפני שהוא מגיע אליי, אז אני יוצא מתוך הנחה שגם מי שכתב אותו כנראה כתב אותו כשהוא כבר סימן את המטרה.

אביגדור ליברמן: הפרשנות שהייתה לדוח היא שהמידע הוא מאוד מגמתי.

אביגדור ליברמן: כל עוד אני לא אקבל אותו לידיי אז אני לא יכול להתייחס.

אבשלום וילן: אבל, יש עבודות כלכליות?

אביגדור ליברמן: נתייחס לזה.

אביגדור ליברמן: קווי מוניות, במיוחד קווי שירות, הם דברים שאמורים להיות מוגדרים.

אביגדור ליברמן: הם לא רכוש של אדם פרטי לנצח.

אביגדור ליברמן: כל פרק זמן הוא חייב לצאת למכרז, הוא חייב להיות נגיש.

אביגדור ליברמן: כמו שאנחנו מפריטים היום קווי תחבורה ציבורית של אוטובוסים של "אגד" ו"דן" ומכניסים את זה בצורה מסודרת ושקופה וזה לזמן קצוב, אותו הדבר כאן.

אביגדור ליברמן: בסופו של דבר, אנחנו רוצים להגיע למצב שגם מוניות וגם קואופרטיבים של תחבורה ציבורית יגיעו לאותו פרק זמן, לאותו תעריף.

אביגדור ליברמן: אנחנו רוצים להגיע לאותה נקודת זמן שבה כולם יהיו שווים.

שלום שמחון: אין ספק שענף המוניות דורש הסדרה ואני מעריך שחלק מזה צריך לבוא בחקיקה.

שלום שמחון: חלק מהנושאים שהשר מטפל בהם נוגעים גם לאוטובוסים, רכבות ומערכת הכבישים.

שלום שמחון: אדוני השר, אני מבין שהושקעה מחשבה גדולה ברפורמה בענף המוניות.

שלום שמחון: אם נגלה במהלך הישיבה שלא כך פני הדברים אז נציע לתקן.

שלום שמחון: אני לא מנסה לעשות פה פוליטיקה, אני מבין שאם השר לא יוציא עד שנת 2009 יותר מידיי מספרים, אז זה לא דבר שיעשה רע לנהגי המוניות.

שלום שמחון: זה רק עושה להם טוב כי זה רק מעלה את ערך המספר.

שלום שמחון: בואו לא נתעלם מהעניין הזה.

קריאות: למספר הזה אין כבר ערך.

רות יוניוב: אנשים מכרו דירות בשביל להגיע למספר.

שלום שמחון: כחקלאי אני מבין שאם יש תכנון בענף מסוים ולא מגדילים את מכסות הייצור, אז זה מעלה את ערכן בשוק והן שוות הרבה יותר מהשווי שלהן קודם.

שלום שמחון: מצד שני, יש פה למשרד התחבורה עניין להסדיר שוק שלם ולמנוע את תופעת החאפריות, כדי שמי שבאמת מורשה יוכל להתפרנס מהענף הזה.

שלום שמחון: אין ספק שצריך להתגבר פה על כשלים שנמשכים משנות החמישים כפי שהשר אמר.

שלום שמחון: לאף שר לא היה עניין להכניס את היד שלו לתוך המציאות הבעייתית שקיימת בענף הזה.

שלום שמחון: יש פה ניסיון, זה לא אומר שהוועדה תקבל באופן מלא את כל מה שמשרד התחבורה הביא פה.

שלום שמחון: אם יידרשו תיקונים הם ייעשו.

שלום שמחון: השר אמר שהוא פתוח, הוא לא רוצה להצביע במכה אחת.

שלום שמחון: הוא רוצה לנסות ולהגיע להבנות ולהסכמות עם כולם.

שלום שמחון: רפורמה לא עושים כל שנה.

שלום שמחון: כדאי שנדע שהרפורמה הבאה תהיה אולי אחרי שנת 2010, וזה במקרה הטוב.

אביגדור ליברמן: היה לנו עניין להגיע להסכמה עם נהגי המוניות וזאת במקום שאנחנו נמציא את הגלגל מחדש ונלמד את הענף.

אביגדור ליברמן: לא היה אולי תחום שאנחנו הקדשנו לו כל כך הרבה שעות וישיבות כמו לענף המוניות.

אביגדור ליברמן: הבעיה היא שיש כל כך הרבה ניגודים בין מוניות שירות למוניות ספשל, בין דרום וצפון, בין הקבוצה הירושלמית והתל-אביבית, ולכן היה כמעט בלתי אפשרי לגשר או למצוא איזשהו מכנה משותף בין כולם.

אביגדור ליברמן: זו אחת הבעיות.

קריאה: כבוד השר, אתה לא ישבת איתנו מספיק בשביל ללמוד את העניין.

אביגדור ליברמן: אני חוזר ואומר, אחת הבעיות היא שלא ניתן לגשר בין כל נהגי המוניות, בין כל בעלי התחנות.

אביגדור ליברמן: אם הם היו מביאים לי משהו שהוא מוסכם על כולם אז היה הרבה יותר קל.

אביגדור ליברמן: אתם יודעים כמה נהגי מוניות הם כן מאורגנים בתחנות הגדולות ובתאגידים הגדולים, וכמה נהגים מחוץ לתאגידים שהם לא כפופים לאף אחד ועושים מה שבראש שלהם יש.

אביגדור ליברמן: גם פה הפרופורציה היא מאוד לא בריאה והיא מקשה להגיע לסיכום.

אביגדור ליברמן: לנו היה עניין ללכת כמה שיותר לקראת לו היה מכנה משותף רחב בין כולם.

אביגדור ליברמן: אבל, לא מצאנו דבר כזה, הוא לא נמצא.

אביגדור ליברמן: מה שלא נעשה, יהיו פה הרבה התנגדויות והרבה חיכוכים ואת זה חייבים לקחת בחשבון.

שלום שמחון: חלק מהעניין הוא בזה שיש 18 ארגונים ו-24 בעלי עניין.

שלום שמחון: אם ניתן היה לדבר עם ארגון יציג אחד ולהגיע איתו להסכם ולקדם אותו מול משרד התחבורה וועדת הכלכלה, אז כולכם הייתם מרוויחים מן העניין.

שלום שמחון: תראו מה קורה כאן בחדר הזה, לחבר כנסת אין מקום לשבת.

מל פולישוק-בלוך: אני רוצה להעיר הערה לסדר.

מל פולישוק-בלוך: חוץ ממה ששמעתי בתקשורת אני לא יודעת מהן הבעיות המהותיות.

מל פולישוק-בלוך: אני חושב שיהיה יותר נכון לאפשר עכשיו להציג את המצגת כדי שנבין את הרפורמה, ואז אני אוכל להבין יותר לעומק את ההערות.

עוז דוד: אני מארגון א.מ.נ.ה.

עוז דוד: שהוא ארגון מוניות השירות הארצי.

עוז דוד: אני רוצה לדבר על העניין הזה של הארגונים.

עוז דוד: הדרג המקצועי במשרד התחבורה דואג לכך שלא יהיה ארגון יציג אחד.

עוז דוד: הוא משסע תחנה בתוך תחנה.

עוז דוד: הוא מעלה קווים מתאגיד כזה לתאגיד אחר והם רבים בינהם.

עוז דוד: יש מדיניות מכוונת של הפרד ומשול וקשה מאוד לאחר מכן לבוא ולהיות ארגון יציג אחד.

דן שטפל: עם כל הכבוד לאלכס לנגר, המפקח על התעבורה, כל השנים הוא מנהל דיאלוג רק עם אדם אחד שאני לא רואה אותו פה.

דן שטפל: חייבים לשים את הדברים על השולחן.

דן שטפל: אני מרוויח ביום כמה שהמונה מראה לי.

דן שטפל: האיש הזה מתפרנס מסחר בהיתרים באישור משרד התחבורה.

שלום שמחון: אני מכיר את זה מהחקלאות.

דן שטפל: לא, אתה לא מכיר את זה.

דן שטפל: אדם אחד מרוויח 300,000 שקל בחודש.

דן שטפל: לא היה כזה דבר בישראל.

עו"ד שמעון סגל: אני מצהיר כאן חד משמעית, יש בארץ 40 תאגידים של מוניות שירות.

עו"ד שמעון סגל: משרד התחבורה הצליח לאחד יוצא מהכלל את כל ה-,40 ואני אומר את זה כאן באחריות מלאה, יש כאן עורכי דין ויועצים משפטיים של כל התאגידים.

עו"ד שמעון סגל: כל ה-40 מתנגדים לשני התיקונים המוצעים.

שלום שמחון: אלכס, בבקשה.

אלכס לנגר: אנחנו ננסה להקיף במצגת את הנושא הגדול הזה.

אלכס לנגר: הבסיס לכל המהלכים של המשרד יוצאים משלושה קודקודים: הגנה על האינטרס של הצרכן, הנושא של התחרותיות במשק התחבורתי, וגם הזכויות של המפעילים השונים, זה בהחלט נושא שיש לו חשיבות ואי אפשר להתעלם ממנו.

אלכס לנגר: בעבר היה לנו נושא כניסה חופשית על בסיס כלכלי לענף המוניות, זה הושג לפני כחמש שנים, ורפורמה בתחבורה הציבורית והנהגת תחרות בה.

אלכס לנגר: את כל הדברים האלה השגנו בהסכמות גם עם ארגוני המוניות בזמנו וגם עם מפעילי התחבורה הציבורית "אגד" ו"דן".

אלכס לנגר: אני מתפלא שהתרשמת שלא היית הסכמה שלהם, אנחנו בפירוש כן קיבלנו.

שלום שמחון: אני אמרתי שהבוקר הם הודיעו שהם תומכים ברפורמה המוצעת.

אלכס לנגר: יכול להיות שהם הודיעו לך הבוקר, אבל אנחנו הבנו שצריך להגיע לבסיס של הסכמות בשביל לעשות רפורמות ולא רצינו ש"אגד" ו"דן" יהיו מאוימים מזה שמישהו מתכוון לפגוע בהם או לחסל את הארגונים.

אלכס לנגר: להיפך, חשבנו שהם צריכים לעשות שינויים מבניים ודברים דומים צריכים לקרות במוניות.

אלכס לנגר: אנחנו ניסינו לעשות פה מאזן של אינטרסים.

שלום שמחון: לפי דעתי, יש שתי נקודות עיקריות שצריכות לעניין את "אגד" ו"דן".

שלום שמחון: ראשית, קווי השירות הלא מורשים או כן מורשים, כאלו שיש להם היתרים או אין להם היתרים משנות החמישים, שאתם רוצים להכשיר באופן מסודר.

שלום שמחון: שנית, השימוש בתחנות ההסעה של "אגד" ו"דן" כפי שקורה בכל הענפים במשק.

שלום שמחון: מותר היום להשתמש בתשתית של "בזק".

שלום שמחון: הוועדה הזאת החליטה לא מזמן שניתן יהיה להוליך מים בתשתית ההולכה של "מקורות".

שלום שמחון: ממש בימים האחרונים החליטה הוועדה שניתן יהיה להשתמש בתאי החלוקה של "רשות הדואר" גם בשביל המתחרים האחרים.

שלום שמחון: זה דבר שקורה בכל מקום.

שלום שמחון: אני מניח שאתם מתכוונים לעשות את זה גם אצלכם.

אלכס לנגר: אמת, אבל בתנאי שיש מספיק קיבולת וזה נכון גם בענפים אחרים.

אלכס לנגר: חברת "מקורות" או חברת "החשמל" מאפשרות לאחרים להשתמש כאשר יש קיבולת מתאימה.

אלכס לנגר: זה לא נכון לכל האורך, אבל אני מסכים עם הדברים.

אלכס לנגר: אנחנו מסתכלים על מערכת תחבורה ציבורית שצריכה לתת מענה לצרכן על כל המרכיבים שלה, ואנחנו מעדיפים שהדברים לא יעמדו בסתירה אחד לשני, אלא שהם ישלימו אחד את השני.

דוד טל: אז אדוני אומר שהוא מסכים שבקווי "דן" ו"אגד" יהיו גם קווי מוניות.

אלכס לנגר: בנסיבות מסוימות, בקווים מסוימים, כן.

אלכס לנגר: אני מזכיר שאנחנו מדברים רק על קווי שירות, אנחנו לא מדברים על כל קווי המוניות.

אלכס לנגר: יש כ-18,500 רשיונות למוניות, ומתוכם פחות מ-3,000 עוסקים בפועל בתחום של קווי שירות, כולל כל הרמה של חוקיים יותר או פחות.

אלכס לנגר: אני אבקש מרקפת להציג עכשיו את המצגת.

רקפת תיבי: מדיניות משרד התחבורה בנושא ענף המוניות היא שענף מוניות הספשל מהווה מתן שירות גבוה והוא אפשרות תחליף לרכב הפרטי.

רקפת תיבי: זאת אומרת, במקום שהכבישים שלנו יהיו מלאים בגודש של אנשים שנוסעים ברכבים הפרטיים שלהם, הם ישתמשו במוניות מיוחדות בשביל להגיע ממקום למקום, ואז ייפתרו לנו בעיות של גודש תנועה, עומס, וגם כמובן בעיות של איכות סביבה וכדו'.

דוד טל: אם אני מעדיף לנסוע במונית אז הרכב שלי יישאר בבית, אבל יהיה על הכביש הנפח של המונית, במקום נפח של הרכב שלי, כך שזה אותו הדבר.

רקפת תיבי: בואו נסכים לפחות על זה שתחבורה ציבורית היא באמת אמצעי להורדת גודש מהכבישים.

דוד טל: לזה אני מסכים.

רקפת תיבי: אנחנו מסתכלים על ענף המוניות כשירות משלים לאוטובוסים.

עו"ד חיים כהן: זו הטעות הראשונה שלכם.

אבשלום וילן: אנחנו חברי הכנסת באנו לגמרי פתוחים.

אבשלום וילן: אנחנו לא יודעים על מה מדובר, תנו לנו להבין מה קורה כאן.

רקפת תיבי: אם כן, אנחנו מסתכלים כרגע על שירות המוניות המיוחדות כשירות משלים לקווי אוטובוסים.

רקפת תיבי: בעוד מונית היא נסיעה מיוחדת, קו שירות אם זה באוטובוסים, הוא קו שירות מנקודה מסוימת לנקודה אחרת.

רקפת תיבי: אנחנו מסתכלים על זה ברמה של היררכיות נפרדות של שירות משלים.

רקפת תיבי: איך שלא יהיה, כל פתרון בענף המוניות חייב להשתלב במערכים אחרים שמשרד התחבורה מוביל, בין היתר הרפורמה בתחבורה הציבורית.

רקפת תיבי: אם הולכים למכרזים חדשים בקווי תחבורה ציבורית, כל פתרון של ענף המוניות חייב להשתלב כך שרפורמה אחת לא תסתור רפורמה אחרת.

רקפת תיבי: מכיוון שיש לנו גם גופים שונים, וגם סוגים שונים של מוניות, מוניות מיוחדות, מוניות שירות, אי אפשר לתת לשוק החופשי לפרוח, וחייבים איזשהי מידה של רגולציה.

רקפת תיבי: כאשר הייתה פתיחה של שוק חופשי לחלוטין במקומות שונים כמו דרום אמריקה, בוליביה, פרו, אפשר לראות ששני דברים קרו.

רקפת תיבי: ראשית, התעריפים עלו, רמת השירות ירדה ובאמת הייתה מלחמה על הכביש.

רקפת תיבי: זאת אומרת, הממשלה חייבת להתערב באיזשהי מידה בתכנון והכוונה ופיקוח של הענף, לפחות ברמה הגלובלית, ואלו העקרונות העיקריים של מדיניות משרד התחבורה לא רק בענף המוניות.

רקפת תיבי: אני אתייחס עכשיו לסיבות ברפורמה בענף המוניות.

רקפת תיבי: ראשית, בקשות חוזרות ונשנות של קווי שירות לא מורשים לרשיונות הפעלה.

רקפת תיבי: אני יכולה לומר שבשנה האחרונה הוגשו לא פחות מ-200 בקשות של קווי שירות למוניות, אם זה לקווי שירות חדשים ואם זה לשינויים במהלכים של הקווים המורשים, ושינויים ברשיונות ההפעלה.

אחמד טיבי: יכול להיות שהחברים פה לא מבינים את כללי המשחק בכנסת.

אחמד טיבי: יש חברי כנסת ויש אורחים.

אחמד טיבי: אתם באים לקבל את התמיכה שלנו.

אחמד טיבי: יש כאן חברי כנסת שלא מבינים בדיוק מה העניין והם רוצים להקשיב כדי לתמוך בכם או להסתייג.

אחמד טיבי: תנו לנו להקשיב.

רקפת תיבי: אחת הבעיות שקיימות היא שמוניות שירות אינן תמיד פועלות על-פי תנאי הרשיון.

רקפת תיבי: אני לא אומרת את זה באופן גורף, כמובן שיש מוניות שירות שפועלות על-פי תנאי הרשיון שלהן.

רקפת תיבי: אבל, יש לנו תופעה מאוד רחבה שמוניות השירות לא פועלות על-פי תנאי הרשיון, אם זה חריגה מרשיון קיים, אם זה פתיחת קווים שלא ניתן בגינם רשיון, ואם זה דברים אחרים שקשורים לתנאי הרשיון שלא מקיימים אותם כמו: תדירות, תחנות קצה וכד'.

רקפת תיבי: לפעמים יש הסעה של יותר מעשרה נוסעים במונית, ולפעמים מדובר גם בכלי רכב לא בטיחותיים.

רקפת תיבי: זאת אומרת, יש כאן מכלול רחב של בעיות.

רקפת תיבי: בעיה אחרת היא רמת שירות לקויה.

רקפת תיבי: שוב, אני מסייגת את זה.

רקפת תיבי: זה לא באופן גורף, לא כל מוניות השירות נותנות רמת שירות לקויה.

רקפת תיבי: אבל, לפעמים יש קורלציה בין רמת שירות לקויה וקווים שפועלים ללא רשיון, במיוחד כשאין עליהם הכוונה ופיקוח ואז הם עושים ככל העולה על רוחם.

אבשלום וילן: האם אתם בודקים רמת שירות באופן סביר, האם יש לכם יחידת אכיפה?

אלכס לנגר: כן.

רקפת תיבי: בקשות אחרות שמגיעות אלינו הן בקשות להעלאת מחיר האגרה עבור קבלת רשיון להפעלת מונית.

רקפת תיבי: מחיר הרשיון הלך וירד עם השנים, ויש בקשות להעלות את מחיר האגרה.

דן שטפל: תשני את זה בחקיקה.

רקפת תיבי: זה עולה 159,281 לרשיון לכלל הציבור.

רקפת תיבי: אם יש ותק של יותר מ-6 שנים אז זה עולה כ-128,000 שקלים.

אחמד טיבי: כמה אתם מנפיקים בשנה?

רקפת תיבי: זה משתנה.

רקפת תיבי: בשנה האחרונה הייתה ירידה.

רקפת תיבי: אנחנו פחות או יותר מדברים על כ-200 בקשות.

רקפת תיבי: לא כולן מאושרות, חלקן נמצאות עדיין בתהליך.

רקפת תיבי: היו קפיצות אדירות והמיתון קצת הוריד את המספר.

רקפת תיבי: הקפיצות הגדולות היו בין השנים 1998 ל-2002.

שלום שמחון: זה יעלה בחזרה.

רקפת תיבי: כמובן שיש בקשות נוספות שקשורות לתעריפי הנסיעה, הן במוניות מיוחדות והן במוניות שירות.

רקפת תיבי: כל אלה הובילו אותנו לנסות למצוא פתרון כולל.

רקפת תיבי: הרפורמה במוניות גובשה לאחר שמשרד התחבורה דן עם כל הגורמים בענף, בין אם זה מפעילי תחבורה ציבורית סדירים באוטובוסים, ובין אם זה גופים אחרים שרצו להיפגש.

רקפת תיבי: אנחנו שמענו בשמחה את כל מי שרצה להיפגש.

רקפת תיבי: הבסיס של הרפורמה עומד על שני דברים.

רקפת תיבי: ראשית, המטרה העיקרית היא להבטיח רמת שירות יותר גבוהה לציבור.

רקפת תיבי: שנית, מתן מענה לצורכי הענף.

רקפת תיבי: יש פה שלושה קודקודים ואנחנו לא מתעלמים מהם, פה אני ציינתי רק שניים.

רקפת תיבי: מכל מקום, המערכת בנויה כמקשה אחת.

רקפת תיבי: יש לנו פה איזשהו סל שאנחנו מקווים שהוא מרכיב איזונים בין כל הדרישות והבקשות, ואנחנו מסתכלים עליו כמקשה אחת.

רקפת תיבי: הפרדה בין תחום אחד לתחום שני תביא לטריפת הקלפים והורקה מתוכן, זה משהו שצריך להיאמר.

רקפת תיבי: להלן העקרונות שגובשו לגבי הרפורמה.

רקפת תיבי: תוקף השינויים, זאת אומרת ממתי עד מתי מתחילה הרפורמה, הרפורמה היא תואמת למהלכים אחרים שהמשרד מגבש.

רקפת תיבי: זאת אומרת, תום ההסכם עם "אגד" ו"דן" על נושא התחרות.

דוד טל: מתי הוא תום ההסכם?

רקפת תיבי: כרגע סוף 2008.

רקפת תיבי: כאמור, הסדרת ענף המוניות הוא חלק מכל הרפורמה בקווי התחבורה הציבורית, זה חייב להיות כך.

רקפת תיבי: נקודה נוספת שהתקבלה לגבי ענף מוניות השירות בשלב הראשון בין השנים הללו היא שתקובע המכסה הכולל של מוניות שירות.

רקפת תיבי: זאת אומרת, לא יינתנו רשיונות הסעה חדשים למוניות שירות, אלא כל פעילות ענף מוניות השירות יהיה זהה למספר שיהיה יום לפני שהחוק ייכנס לתוקפו, עד סוף 2008.

רקפת תיבי: למוניות מיוחדות ייתנו, למוניות שירות לא יינתנו.

רקפת תיבי: מדיניות הרפורמה הזאת תעבור בחקיקה ראשית זה בא מתוך עיקרון השקיפות.

רקפת תיבי: כפי שאנחנו מבינים, השר בהחלט מעוניין לקבע את מספר מוניות השירות עד אשר עושים סדר, אחר כך נפתח את זה.

רקפת תיבי: קודם כל בואו נייצב את המצב ונעשה בו סדר.

מל פולישוק-בלוך: זה גם יעלה את המחיר בצורה דרסטית.

אבשלום וילן: האם יש איזה ועדה ציבורית שבודקת את זה או שאנשי המשרד קובעים את הקריטריונים הללו?

רקפת תיבי: הקריטריונים ייקבעו בחקיקה, הם יהיו שקופים לכולם.

רקפת תיבי: הקריטריונים הם קשיחים.

רקפת תיבי: גודל התאגיד, אנחנו לא נגביל את התאגידים הקיימים כיום.

רקפת תיבי: זאת אומרת, אם יש תאגידים שיש להם פחות מ-30 מוניות כיום, אנחנו נמשיך לאפשר להם לפעול.

רקפת תיבי: אבל, לגבי תאגידים חדשים יותר מ-30 מוניות.

רקפת תיבי: אנחנו הבנו שיש מידיי תאגידים קטנים פוגעים ברמת השירות.

רקפת תיבי: בסופו של דבר יש להם גם רצון להתאגד יחדיו, ולכן אנחנו קבענו גודל מינימום.

רקפת תיבי: אנחנו עשינו מספר בדיקות וזה נקבע לאחר התייעצות.

רקפת תיבי: המספר שלנו היה אחר והמספר הזה השתנה לאחר התייעצות עם הגורמים בענף.

רקפת תיבי: הגענו לזה שגודל תאגיד מינימלי להפעלת רמת שירות נאותה עומד סביב ה-30 מוניות.

רקפת תיבי: הקריטריון הנוסף שנקבע הוא שבכל ציר תיקבע תקרה למספר המוניות שתפעלנה בציר.

רקפת תיבי: זאת אומרת, אנחנו לא מעונינים להוסיף על גודש התנועה, אנחנו לא מעונינים לגרום נזק על-ידי הכנסת מפעילים לציר שאין בו מספיק קיבולת.

רקפת תיבי: גם אין לנו עניין לשסות אחד בשני.

רקפת תיבי: זאת אומרת, בכל ציר תקבע תקרה של מספר מוניות.

שלום שמחון: אני מקווה שבפעם הבאה כשאני ארים את היד לעצור מונית אז תעצרו לי.

חיים עטר: יושב-ראש ועדת הכלכלה הוא היחיד שבאמת לקח את ענף המוניות לתשומת ליבו ועל כך כולם מודים לו.

חיים עטר: ההערות שנשמעות כאן יוצאות מהבטן והן מטען אישי.

רקפת תיבי: המחשבה אומרת שייקבעו קריטריונים מאוד מאוד קשיחים בשאלה מה קורה כאשר מספר מפעילים מבקשים לפעול על אותו ציר.

רקפת תיבי: אנחנו נגבש את אופן מתן רשיונות, חדשים או ותיקים בציר מסוים, בתקנות מאוד ספציפיות כדי שהן תהיינה שקופות לכולם.

רקפת תיבי: אנחנו חושבים היום על תהליכים תחרותיים בקביעה מי יפעל על איזה ציר במכסה מסוימת.

שלום שמחון: האם אתם מתואמים עם משרד האוצר?

שלום שמחון: אנחנו נרצה לשמוע אחר כך את נציג משרד האוצר.

אבשלום וילן: האם זה פועל היום לפי נסיבות היסטוריות ודברים כאלה?

רקפת תיבי: כן.

דוד טל: נניח וחבר הכנסת וילן רוצה להפעיל את התאגיד שלו במסלול של קו 5 וגם דוד רוצה להפעיל את קו 5.

דוד טל: למי אתם תתנו את הרשיון?

אלכס לנגר: זה בדיוק המנגנון.

אלכס לנגר: אם יהיו יותר מידיי אנשים שרוצים להפעיל על ציר אחד אז אנחנו נעשה הליכים תחרותיים בינהם, כמו למשל מכרז.

רקפת תיבי: כמובן שתנאי בסיסי לקבלת הרשיון זה עמידה בתקנות התעבורה ומתן תמלוגים וקביעת מחויבות לרמת השירות.

רקפת תיבי: מחויבות לרמת שירות היא כמו רמת השירות שאנחנו דורשים משאר המפעילים בתחבורה הציבורית.

רקפת תיבי: ראשית, חתימה על התחייבות למתן רמת שירות נאותה, וכמובן שרמת השירות תוגדר ברשיון ברמה יותר טובה מכפי שהיא מוגדרת כיום.

רקפת תיבי: יהיה מתן ערבות ביצוע של התאגיד והמונית הבודדת כתנאי לקיום הרשיון.

רקפת תיבי: כלומר, מונית או תאגיד שיחרגו מתנאי הרשיון, הערבות שלהם בקריטריונים מסוימים תחולט.

דוד טל: האם את מתכוונת שכל נהג מונית יפקיד בידכם ערבות בנקאית?

דוד טל: את יודעת שזה עולה קצת כסף.

רקפת תיבי: זו ערבות, זה לא כסף.

רקפת תיבי: למען השקיפות אנחנו שמים פה את המספרים.

רקפת תיבי: מספרי הגג הם למעלה, כמובן שאפשר פחות.

רקפת תיבי: אנחנו גם שמים פה כמובן את מספרי התמלוגים.

אבשלום וילן: מה זה העניין הזה של התמלוגים?

שלום שמחון: בענף התקשורת לא משלמים תמלוגים?

שלום שמחון: אתה יכול להתווכח על גובה התמלוגים אבל אתה לא יכול להגיד שלא צריך לשלם תמלוגים.

יחיאל חזן: אני אומר לך מה ההבדל בין הענף הזה לענף התקשורת.

יחיאל חזן: ענף התקשורת משרת מיליוני אנשים.

יחיאל חזן: לעומת זאת, נהג המונית הבודד משרת עשרות אנשים.

שלום שמחון: אז אתה יכול להתווכח על גובה הסכום, תגיד שזה יהיה מאה שקלים, אתה לא יכול להגיד שלא יהיו תמלוגים.

שלום שמחון: זה גם לטובתם.

שלום שמחון: האם כל אחד יעלה על הכביש בלי שום דבר?

שלום שמחון: אתה צריך לקבוע איזשהם קריטריונים.

יחיאל חזן: הוא משלם על הרשיון.

אתי בנדלר: לא נכון, לא על הרשיון.

אתי בנדלר: אלכס, תבהיר את העניין הזה.

אלכס לנגר: חבר הכנסת חזן, אני אזכיר לך רק בשביל ההשוואה, שבאשכולות שהוצאנו לתחרות בתחבורה הציבורית קיבלנו מיליוני שקלים של תמלוגים.

אלכס לנגר: יש אשכולות שאנחנו מסבסדים אותן, יש אשכולות שנושאות תמלוגים.

אלכס לנגר: בדרך כלל, קווי השירות של מוניות יושבים לאורך קווי הנוסעים עתירי הנוסעים, והם מקטינים את ההכנסות וגורמים למדינה נזק כלכלי כבד.

אלכס לנגר: אנחנו מאזנים את זה.

שלום שמחון: אתם רוצים לקבוע היום מתן תמלוגים של 5,000 שקלים רק לקווי שירות.

שלום שמחון: אני מבין שקודם זה לא היה.

אבשלום וילן: כמה הם משלמים היום ברשיון השנתי?

אלכס לנגר: היום הסכום הוא 58 שקלים.

אתי בנדלר: האם מדובר בסכום שנתי?

אלכס לנגר: סכום שנתי.

קריאה: זה עולה מ-58 שקלים ל-5,000 שקלים.

קריאה: לפי איזה חישוב זה נעשה?

שלום שמחון: חברים, נכון לרגע זה הוא מציג פה רק את המודל של הרפורמה.

שלום שמחון: הוא לא יכול לקבוע תמלוגים בלי שזה יעבור לאישור אחר.

שלום שמחון: אתם סתם מפריעים פה לדיון.

שלום שמחון: זו ההצעה של משרד התחבורה, זה לא אומר שהסכום של 5,000 שקלים יישאר.

שלום שמחון: יכול להיות שזה יהיה אפס כהצעתו של חבר הכנסת חזן או סכום של אלף שקלים כהצעתו של מישהו אחר.

שלום שמחון: זו רק הצעה.

שלום שמחון: חבר הכנסת בנלולו, בבקשה.

1028: אם מחר בבוקר מוניות "העיר" בעיר אשדוד יסגרו את השאלטר אז אנחנו נהיה בבעיה.

1028: אני לא רוצה לומר מה יקרה בכל עיר אחרת.

רקפת תיבי: רשיונות חדשים יינתנו על-פי קריטריונים שגם כן ייקבעו בחוק בצורה מאוד מסודרת.

רקפת תיבי: למשל, לפי בקשות שהוגשו למשרד התחבורה, בהתאם למערכת ההסכמיות שיש למשרד התחבורה עם מפעילים אחרים, ובמקומות שתוספת מוניות לא ישפיע על גודש התנועה.

רקפת תיבי: לכן, קבענו מכסה לציר.

קריאה: 15 שנה הם עוקפים אותנו בגלל הסיפור הזה של גודש תנועה.

שלום שמחון: חברים, אני מתייחס אליכם בכבוד.

שלום שמחון: אתם מתחילים כבר להגזים.

שלום שמחון: אני אתחיל להוציא אתכם החוצה.

שלום שמחון: אני הזהרתי את כל המוזמנים, אני בצער רב מתכוון לעשות את מה שלא עשיתי מעולם, אני מתחיל להוציא החוצה.

רקפת תיבי: יש צעדים ראשוניים לנסות ולעשות סדר, מעבר לעקרונות שרשמנו פה.

רקפת תיבי: יש לנו פה סדרה של ארבע תקנות שדורשות שינוי בשביל שכל הסיפור הזה יתחיל להתגלגל ולהתקדם.

רקפת תיבי: דבר ראשון שאנחנו מדברים עליו הוא ביטול תקנה 276.

רקפת תיבי: בעבר ניתנה אפשרות למוניות מיוחדות לרכוש כלי רכב גדולים כדי להסיע בנסיעות מיוחדות מספר רב של נוסעים.

רקפת תיבי: מוניות מיוחדות רכשו את הזוטובוסים האלה, את כלי הרכב שיכולים להסיע עד עשרה נוסעים, ועם השנים משרד התחבורה נהיה יותר ער לעובדה שתחת לפעול במוניות מיוחדות ולהסיע מספר רב של נוסעים ביחד, הם יתחילו לפעול בקווי שירות.

רקפת תיבי: יתרה מכך, חלקם, אבל חלקם הגדול, פתחו בעצם קווי שירות חדשים ללא רשיון.

רקפת תיבי: אין להם רשיונות שירות, מעולם לא היה להם.

רקפת תיבי: המטרה שניתנה להם אפשרות לרכוש כלי רכב גדולים הייתה להסיע נסיעות מיוחדות.

רקפת תיבי: הם השתמשו בפירצה שמאפשרת לקנות כלי רכב לגדול, לפעול במשהו שאין להם רשיון לפעול בו.

רקפת תיבי: זאת אומרת, המטרה של התקנה לומר שמי שיש לו רשיון מיוחד - - -

אבשלום וילן: את כותבת שהתנאי הוא ביטול רשיון.

אבשלום וילן: את אומרת שאין להם רשיונות שהם נצלו פירצה.

אלכס לנגר: אין להם רשיון שירות, יש להם רשיון ספשל.

אלכס לנגר: אנחנו בתקנת המעבר איפשרנו לקבוצה הזאת לרכוש מוניות גדולות, דבר שאנחנו מאפשרים רק למוניות שירות.

אלכס לנגר: אנחנו רוצים לבטל להם את האופציה הזאת.

דוד טל: אני רוצה שהמוזמנים ידעו שחבר הכנסת אבו וילן ואני רצינו לקום ולעזוב את הישיבה הזאת ואז תישארו לבד עם היושב ראש.

דוד טל: אנחנו אלה שצריכים להצביע בסוף.

שלום שמחון: אני רוצה שתדעו שעל פי תקנון הכנסת אין חובה להזמין מוזמנים.

שלום שמחון: נעשה פה מאמץ גדול להכניס לחדר הקטן הזה את כולם, כי בערך כל נהג מונית פנה וביקש לבוא לדיון.

שלום שמחון: תנו לנו קצת כבוד.

שלום שמחון: בסוף אנחנו נחליט פה החלטה שהיא לא לטובתכם.

שלום שמחון: אלכס, אתם מדברים במצגת על כך שאתם רוצים להביא את זה בחקיקה ראשית.

שלום שמחון: אם כך, למה אתם מביאים לנו את התקנות האלו כשלבי ביניים.

שלום שמחון: תביאו את הכל ביחד בהצעת חוק כוללת לרפורמה בענף המוניות.

שלום שמחון: אנחנו נדון בה, נעשה מה שצריך, נתקן את מה שנתקן, ולא נעשה פה טלאי על טלאי.

שלום שמחון: למה הדבר הזה מובא כך?

אלכס לנגר: אנחנו עשינו הבחנה בין דברים שהם נעשים בחקיקת משנה ובין חקיקה ראשית.

אלכס לנגר: נושאים כמו תמלוגים הם נושאים שלא היה לנו סמכות בחוק לעשות אותם, ואנחנו נביא אותם בחקיקה ראשית כי המסכת המשפטית לא מאפשרת את זה.

אלכס לנגר: מה שניתן לבצע בחקיקת משנה, יבוצע בחקיקת משנה.

אתי בנדלר: אבל, מדוע לא הכל ביחד?

דוד טל: תביאו את הדברים ביחד כדי שנוכל לראות את הכל בפרספקטיבה רחבה.

אלכס לנגר: אנחנו רצינו להימנע מעיכובים.

שלום שמחון: נניח שאנחנו מגלים עכשיו שמשרד התחבורה קובע עובדות בשיטת הסלאמי.

שלום שמחון: נניח שזו ההתרשמות שלנו, לא בטוח שזה נכון.

שלום שמחון: אם אתם מקשים עלינו אז אנחנו גם לא מצליחים להבין את זה.

שלום שמחון: הרפורמות שהוועדה הזאת עושה הן משמעותיות מאוד ואנחנו מגיעים כמעט לכל פינה.

שלום שמחון: אם תתנו לנו כמה דקות לנסות ולהבין את ההגיון אז יכול להיות שנעלה פה על הנקודה.

שלום שמחון: אבל, תנו זמן.

אלכס לנגר: מה שאני צריך להביא בחקיקה ראשית זה הבסיס לרפורמה, הנושא של הסמכויות לתמלוגים, השיטה שתנוהג ברפורמה.

אלכס לנגר: התקנות האלה הן אומנם חלק מתמונה כוללת, אבל הן עדיין עומדות בפני עצמן.

אלכס לנגר: היינו מביאים אותן בכל מקרה כי אנחנו חושבים שבכל מקרה, גם אם לא היינו מבצעים רפורמה, היינו צריכים לבצע את תיקוני התקנות האלה.

אלכס לנגר: אגב, את תקנה 276א' שאנחנו מדברים עליה, גם בג"ץ תבע מאיתנו להביא שינוי בתקנה הזאת, ואמר שלא יכול להיות שבעלי מוניות מחזיקים בכלי רכב כאלה מתוקף איזה הסדר זמני שנעשה לפני מספר שנים.

אתי בנדלר: באיזה שלב מבחינת

אתי בנדלר: כם נמצא תיקון הפקודה?

אלכס לנגר: תזכיר חוק.

אתי בנדלר: תוך כמה זמן מבחינת

אתי בנדלר: כם להערכתם תוכלו להניח על שולחן הכנסת הצעת חוק?

עו"ד עדה וייס: לא ברור.

אלכס לנגר: כמה שיותר מהר.

שלום שמחון: ביטול תקנה 276א' זה ביטול רשיונות של מוניות שלהן רשיונות לנסיעה מיוחדת במוניות מסוג זוטובוס.

אלכס לנגר: זה לא ביטול.

אלכס לנגר: ביטול רשיון הרכב, הוא נשאר עם רשיון.

אלכס לנגר: אף אחד לא לוקח לו את הרשיון של המונית.

שלום שמחון: לא משנה, על כל פנים ישנה פה בעייתיות מסוימת.

אתי בנדלר: אדוני היושב ראש, לפי התשובה אני יכולה להניח שאולי הרפורמה המחייבת תיקון חקיקה ראשית תהיה מוכנה לחוק ההסדרים הבא, כפי שעשיתם את הרפורמה הקודמת בענף המוניות.

דוד טל: שלא ייעשו את זה בוועדת הכספים.

אתי בנדלר: זה בדיוק מה שנעשה.

אתי בנדלר: התיקון האחרון, הרפורמה האחרונה בענף המוניות, נעשתה בוועדת הכספים בחוק ההסדרים בשנת 2000.

אלכס לנגר: נדמה לי שהתקנות האלה הן כבר כשנתיים, הבאנו אותן כבר לפני שנתיים לכנסת.

אלכס לנגר: לצערנו, הדיון בהן לא החל, ולמעשה זו הפעם הראשונה שבה אנחנו מסבירים אותן.

רקפת תיבי: אנחנו מדברים על שני סטים של תקנות בנושא הזה.

רקפת תיבי: כמובן לאפשר למוניות מיוחדות לפעול אך ורק בכלי רכב קטנים.

רקפת תיבי: זו הוראת המעבר שניתנה בשנת 93, תקנה 276א'.

רקפת תיבי: יש גם תיקון תקנות 492 ו-493 שכרגע מאפשרות איזשהי פירצה, שלא אליה התכוון המחוקק, שמאפשרת למוניות לפעול בקו שירות באופן נקודתי, בקו שירות שלא ניתן לא רשיון לכך.

רקפת תיבי: כל המטרה פה היא הסדרה כך שכל מי שיש לו רשיון יפעל על-פי הרשיון שלו.

רקפת תיבי: שתי תקנות נוספות שהועלו פה על הבמה הן נושא המפתחות ומחירונים.

רקפת תיבי: אני מבינה שזה נדון כבר בוועדה הקודמת.

רקפת תיבי: תקנה נוספת זה מתן אפשרות למוניות מיוחדות להשתתף במכרזים שעושות עיריות וגופים מוסדיים אחרים, מבלי לחייב את הפעלת המונה באופן ספציפי.

שלום שמחון: רקפת, תודה רבה.

שלום שמחון: אני פותח עכשיו את הדיון, חברי הכנסת בבקשה.

דוד טל: אדוני היושב ראש, אני סבור שראוי ונכון לדון בתקנות האלה כחלק ממכלול שלם של חקיקה ראשית.

דוד טל: התקנות הללו יבואו יחד עם החקיקה הראשית וכך תהיה לכל אחד מאיתנו פרספקטיבה הרבה יותר רחבה.

דוד טל: רק אז נוכל להחליט מה נכון ומה לא נכון, מה צודק ומה לא צודק, ונוכל לעשות את האיזונים המתאימים.

דוד טל: הרפורמה הזאת היא רצינית וכבדה, ואני חושב שצריך להקצות לכך זמן מחשבה.

דוד טל: אם נאשר פה תקנה ועוד תקנה ולאחר מכן יגיע החוק, יכול להיות שנראה אז שזה לא בדיוק מסתדר עם התקנות ולא נוכל אולי שלא לאשר את זה.

דוד טל: אני סבור שכדאי לגדוע את הכיוון הזה באיבו.

דוד טל: כדאי לחכות עד שיביאו לנו חקיקה ראשית, אבל לא בחוק ההסדרים, ובצמוד לכך את התקנות המתבקשות.

שלום שמחון: חבר הכנסת וילן, בבקשה.

אבשלום וילן: אדוני היושב ראש, אני מבין את הבעיה המשפטית חוקתית שהוצגה לנו, ואני מבין את הרצון של הרפורמה.

אבשלום וילן: אני חושב שהוא אולי נכון מבחינת מדינת חוק מתוקנת.

אבשלום וילן: אבל, אין לנו פה התייחסות למצב הכלכלי של הענף.

אבשלום וילן: אם יש 18,000 בעלי מוניות ואם חלה שחיקה בנושא המחירים שהוא אחד הדברים הזולים, אז אולי הצרכן נהנה.

אבשלום וילן: אבל, השאלה היא האם הם מסוגלים בכלל להתפרנס.

אבשלום וילן: כאשר עושים סדר ובאים עם רפורמה שכזו צריך לראות גם את המחירים הכלכליים.

אבשלום וילן: אמר השר שדוח רואה חשבון ברלב הודלף.

אבשלום וילן: אותי לא מעניינות הדלפות, אבל אני באמת מצפה שתובא לנו עבודה כלכלית על מצב הענף ואז גם נוכל לשקול את המשמעויות של זה.

אבשלום וילן: למשל, נוכל לראות האם הבקשה ל-5,000 שקלים תמלוגים היא גבוהה או נמוכה.

שלום שמחון: אם אני מבין נכון מהנתונים הלא פורמליים שהוצגו אז נהג מונית לא מגיע לשכר הממוצע במשק.

אבשלום וילן: אם תהיה עבודה כלכלית נוכל לראות מה הרפורמה עושה לענף.

אבשלום וילן: זה בסדר שרוצים רפורמה אבל צריך לבדוק את המחירים ואת העלויות.

שלום שמחון: חבר הכנסת חזן, בבקשה.

יחיאל חזן: משרד התחבורה רוצה לעשות רפורמה, אבל במשך שנים הוא מתעמר במי שמתפרנס מהענף הזה.

יחיאל חזן: גם אני נוסע במוניות ואני מדבר עם נהגים.

יחיאל חזן: נהג ממוצע שעובד 14 שעות ביום בקושי יכול להביא אוכל הביתה.

יחיאל חזן: מצד שני, אני חושב שראוי שתעשה רפורמה כדי שהאזרח יקבל שירות טוב יותר.

יחיאל חזן: אני רוצה להביא את העיר אור עקיבא כדוגמא.

יחיאל חזן: בשנות החמישים הייתה העיר אור עקיבא בסך הכל שניים וחצי רחובות, וכולם הלכו לשוק ברגל.

יחיאל חזן: לעומת זאת, היום אור עקיבא התרחבה וכדי ללכת לשוק או לבנק צריך לנסוע במונית ספשל.

יחיאל חזן: אימא שלי לא יכולה להגיע לבנק כי הבנק הועתק למקום רחוק יותר.

יחיאל חזן: אני פניתי לשר התחבורה כבר לפני כחצי שנה כדי שבאור עקיבא יהיה קו שירות.

יחיאל חזן: אני קיבלתי תשובה שכאשר תהיה הרפורמה אולי יהיה קו שירות.

יחיאל חזן: מצד אחד, מתעללים פה באזרח שרוצה באמת שירות.

יחיאל חזן: מצד שני, מתעללים בנהגי המוניות נותני השירות.

יחיאל חזן: טוב תעשה הממשלה אם היא תביא הצעת חוק מסודרת בתחום הזה ולא תחכה לסוף השנה הבאה בשביל להביא את זה בחוק ההסדרים.

יחיאל חזן: אדוני היושב ראש, אני חושב שאנחנו לא צריכים לחכות לממשלה.

יחיאל חזן: אולי אתה ואני ואחרים צריכים להגיש הצעת חוק מסודרת וכך נהיה אולי קטלי

יחיאל חזן: זטור שידחוף את העניין הזה.

שלום שמחון: תודה רבה.

שלום שמחון: חבר הכנסת טיבי, בבקשה.

אחמד טיבי: תודה רבה, אדוני.

אחמד טיבי: אין ספק שהנושא כואב מאוד לחברים שנמצאים פה ולכן יש הרבה תגובות ספונטניות.

אחמד טיבי: נאמר במצגת שהחקיקה הזאת נעשתה תוך כדי תיאום והתייעצות עם כל הגורמים בענף.

אחמד טיבי: אני מתאר לעצמי שלא כולם כאן מסכימים.

אחמד טיבי: השאלה היא, האם הדבר לא נעשה תוך כדי תיאום בגלל ריבוי התאגידים או בשל העובדה שהוא נעשה רק עם גורמים מסוימים בענף?

אחמד טיבי: לא הייתה התייעצות עם כל הגורמים בענף, חד משמעית.

שלום שמחון: השר אמר שהוא משתדל, אבל יש יותר מידיי ארגונים.

אחמד טיבי: אני תהיתי האם הדבר לא נעשה בגלל ריבוי התאגידים או בגלל שבחרו גופים מסוימים להתייעץ איתם ועם אחרים לא.

אחמד טיבי: התוצאה היא שנהגי המוניות נותני השירות הם אלה שנפגעים.

אחמד טיבי: טוב אמרת שהמשכורת של נהג מונית היא מתחת לשכר הממוצע במשק.

אחמד טיבי: אני בעד רפורמה וכאשר יש אי סדר או דברים כאלה צריך לתקן את זה.

אחמד טיבי: אבל השאלה היא, האם צריך לרמוס בדרך את הענף?

אחמד טיבי: יש כאן יותר מאשר רושם שיש כאן פגיעה קשה בענף מוניות השירות והדבר מובא אלינו טלאי על גבי טלאי ולא בחקיקה ראשית מוכנה.

אחמד טיבי: כפי שאתה אמרת אדוני היושב ראש, אנחנו מטרפים לדבריך להביא את זה בחקיקה ראשית.

אחמד טיבי: רצוי להתייעץ עם כמה שיותר אנשים הנוגעים בדבר, להמעיט את הפגיעה בנותני השירות ולשפר את השירות הניתן לצרכן.

שלום שמחון: חבר הכנסת בנלולו, בבקשה.

1028: אדוני היושב ראש, ידידיי חברי הכנסת, שר התחבורה, וכל שאר החברים בענף המוניות, אני פונה לידידי אלכס לנגר ממשרד התחבורה, אני ביקרתי אצלך כחבר מועצת עיר.

1028: אי אפשר להתעלם היום מענף המוניות, מריבוי התחנות ומריבוי התאגידים.

1028: פעם ידענו שמוניות זה בשביל לקחת מונית ספשל ממקום למקום ובזה נגמר הסיפור.

1028: אבל היום, ענף המוניות הוא כמו אוטובוס, כמו מיניבוס.

1028: ענף המוניות היום יכול להתמודד בכל דבר שבו חברות האוטובוסים "דן" ו"אגד" מתמודדות.

1028: רקפת, מאוד נהניתי מהצורה שבה הצגת את הדברים ומגיע לך ישר כוח.

1028: אני עובר על החלק הראשון במצגת ואני רואה כי בסיסה של הרפורמה הוא הסדרת ענף המוניות, הבטחת רמת שירות גבוהה לציבור, מתן מענה לצורכי הענף.

1028: יש במדינה מספר ערים שבהן עוברים על החוק.

1028: אם בוא איתי לעיר אשדוד ושם נאמר ל-300 מוניות השירות להשתתק ליום אחד.

1028: אני לא יודע מה יעשו אז לראש העיר ולסגנו שהוא במקרה אחי.

1028: אינני יודע מה יקרה, אני צריך לבוא ולהציל אותם.

1028: יש פה המון תקנות, רוצים באמת לבוא לקראת המוניות והתאגידים.

1028: צריך להקים איזשהי ועדת משנה לפני שאנחנו מצביעים על כל התקנות.

שלום שמחון: כל דבר אצלם ועדת משנה.

שלום שמחון: כתבתי הבוקר למנהלת הוועדה שלי על עניין ועדת המשנה לתיירות שהקמתם עכשיו בוועדת הכספים.

שלום שמחון: כמרכז הקואליציה בוועדת הכספים אני אומר לך שלוועדת הכספים אין סמכות להקים ועדת משנה בדברים האלו.

שלום שמחון: אתם מקימים סתם הרבה ועדות משנה.

שלום שמחון: הן בניגוד לתקנון הכנסת, והן חסרות סמכויות.

שלום שמחון: לא על כל דבר צריך ועדת משנה.

שלום שמחון: אתה יכול לסמוך עליי שאתה תגיע איתי יחד לכל מקום.

1028: אני מבטל את ההצעה לוועדת משנה.

1028: אני הצעתי להקים ועדת משנה משום שאחת הבעיות כאן היא שיש למוניות מספר תאגידים.

1028: צריך לקחת נציג מכל איגוד ולהקים גוף אחד שמולו אפשר לעבוד.

1028: צריך לעבור בפירוט על כל תקנה ותקנה שיש כאן.

עו"ד שמעון סגל: כמו מועצת המובילים.

1028: הרי לכל האיגודים יש אותו אינטרס.

1028: הם צריכים לבוא בדעה אחת מול משרד התחבורה.

1028: זה הדבר הכי חשוב שצריך לעשות.

1028: הם יסגרו בינהם את כל הבעיות ויביאו לכאן לשולחן את כל הבעיות מול משרד התחבורה ואנחנו נעשה את התפקיד שלנו.

1028: אנחנו בוררים כאן בין הגורמים השונים.

1028: הדבר החשוב ביותר שאנחנו ניתן מענה לצורכי הענף.

שלום שמחון: אני רוצה לשמוע את עמדת האוצר.

שאול מרידור: באופן עקרוני, הרפורמה בענף המוניות של משרד התחבורה תואמה איתנו והיא תואמת גם את עמדתנו.

שאול מרידור: אני רוצה להדגיש בעקבות הרבה הערות ששמעתי פה, שצריך לעשות הפרדה מסוימת בין ענף מוניות השירות לענף מוניות הספשל.

שאול מרידור: הרפורמה שהציג אלכס באמצעות רקפת מדברת בעיקרה על ענף מוניות השירות.

שאול מרידור: יש שם גם נקודות שנוגעות לענף מוניות הספשל.

שאול מרידור: אבל, כשמדברים פה על כמה מרוויח נהג וכמה עושה מונית, אז יש הבדל גדול בין ענף מוניות השירות לענף מוניות הספשל.

שלום שמחון: מי מרוויח יותר?

קריאות: מוניות שירות.

דוד טל: נציג האוצר, מדוע אתם בעד שחיקת התעריפים?

דוד טל: הרי אתם קבעתם שברגע שיהיו 15,000 רשיונות תבוטל השחיקה של 2%, ומאז ועד היום אתם לא נותנים את 2% האלה.

שאול מרידור: חלק מהרפורמה שהציע משרד התחבורה מדבר גם על נושא התעריפים, על 2% ההתייעלות ועל בחינה מחדש של התעריפים.

שאול מרידור: במסגרת זו תשב הוועדה הבינמשרדית ותעמוד גם על העניין הזה שהוא חלק מהרפורמה.

שלום שמחון: עו"ד חיים כהן, את מי אתה מייצג פה?

עו"ד חיים כהן: אני מייצג כשמונה תאגידים של מוניות.

עו"ד חיים כהן: אני מדבר בשם שמונה התאגידים, אבל מעבר לזה יש גם הידברות בין התאגידים בינם לבין עצמם ואני חושב שבחלק מהדברים אני משקף עמדה של כמה תאגידים נוספים.

אביגדור ליברמן: כמה תאגידים בענף המוניות יש בסך הכל לפי דעתך?

עו"ד חיים כהן: זה בדיוק לא התפקיד שלי, אני לא יודע.

קריאה: יש 45 תאגידי שירות מאושרים.

אביגדור ליברמן: 54.

עו"ד חיים כהן: שניים מהתאגידים שאני מייצג הם מאוד גדולים שמקיפים חלק גדול מהמוניות מספרים, התאגידים אולי הכי גדולים שקיימים.

עו"ד חיים כהן: הרעיון של הרפורמה הזאת הוא ב-2009.

עו"ד חיים כהן: כל מה שהרפורמה הזאת מכוונת זה להכין את ענף מוניות השירות לכך שב-2009 ענף מוניות השירות יעבור על מגש כסף לחברות "דן" ו"אגד", בדיוק בהמשך לאותו הסכם שמסתיים ב-2009.

עו"ד חיים כהן: אני ראיתי מסמכים פנימיים של משרד התחבורה, ראיתי נייר עבודה עם הלוגו של משרד התחבורה.

עו"ד חיים כהן: אחת המטרות הכתובות והמוצהרות של משרד התחבורה זה לחסל את ענף מוניות השירות.

עו"ד חיים כהן: לפי דעתי רקפת הציגה דברים בצורה חמורה ביותר, עם דיסאינפורמציה ועם רצח אופי לקבוצה גדולה מאוד במדינת ישראל, לקבוצה של נהגי מוניות השירות עצמם ושל הצרכנים.

עו"ד חיים כהן: רבותיי, מי הם נהגי המוניות?

עו"ד חיים כהן: מדובר במעמד הביניים ומטה.

עו"ד חיים כהן: לצערי הרב, חלק גדול מהם הם מזרחים וערבים, תגידו מה שתגידו, ואת הענף הזה שוב רוצים לקפח.

עו"ד חיים כהן: מי הם צרכני המוניות?

עו"ד חיים כהן: ברמת אביב וברמת השרון יש מעט מאוד צרכנים של מוניות.

עו"ד חיים כהן: צרכני המוניות נמצאים בשכונות.

עו"ד חיים כהן: אימא של חבר הכנסת יחיאל חזן לא תיסע במונית ספשל, היא לא יכולה להרשות לעצמה מכונית והיא גם לא תנהג.

עו"ד חיים כהן: מדובר פה בשירות שנותן מקור הכנסה למעמד ביניים ומטה ומספק צרכים חשובים ביותר לאוכלוסייה.

עו"ד חיים כהן: במקום לפתח אותו ולבוא לקראתו, במקום לעזור לענף הזה, מטילים דיסאינפורמציה.

אביגדור ליברמן: תפרט מה זה ללכת לקראתו.

עו"ד חיים כהן: יושבים פה כל עורכי דין שמייצגים את הענף ואף אחד מהם לא הוזמן.

עו"ד חיים כהן: יש פה עורכי דין שמייצגים שנים את הענף, אני הכי צעיר פה.

עו"ד חיים כהן: תשבו איתנו, זה לא על רגל אחת.

עו"ד חיים כהן: הרפורמה הזאת היא שורה ארוכה של בעיות.

עו"ד חיים כהן: למשל, כשאומרת רקפת שיש בעיות בטיחות בין נהגי המוניות אז זוהי דיסאינפורמציה.

עו"ד חיים כהן: גם תאגידי השירות שאין להם רשיון מחזיקים קציני בטיחות.

עו"ד חיים כהן: יש פיקוח על מחירים.

עו"ד חיים כהן: תמיד לוקחים את המקרים השוליים ומנפחים אותם כדי לפגוע באוכלוסייה שלמה.

עו"ד חיים כהן: מדברים על שאלת הסובסידיה.

עו"ד חיים כהן: אמר פה אלכס לנגר שנהגי המוניות עולים מיליונים לאוצר המדינה בגלל הסובסידיה.

עו"ד חיים כהן: כבוד שר התחבורה, אני מודיע לך שיש הרבה קווים שאתם מסבסדים ב"דן" ו"אגד".

עו"ד חיים כהן: תציעו לענף השירות להיכנס אליהם בלי סובסידיה והם ימחאו לך כפיים וייכנסו.

עו"ד חיים כהן: הם רוצים לעבוד, תן להם לעבוד.

עו"ד חיים כהן: רבותיי, ענף מוניות השירות להבדיל מ"דן" ו"אגד" הוא אחד הענפים היחידים שנשארו לאזרח הקטן כרכוש וכערך.

עו"ד חיים כהן: מספיק עם החברות הגדולות שקובעות פה את המדינה, מספיק עם זה.

עו"ד חיים כהן: הרפורמה הזאת צריכה שינוי מא' ועד ת'.

עו"ד חיים כהן: מדברים על התקנה הזאת שנותנת לכאורה למוניות ספשל לנסוע.

עו"ד חיים כהן: זה ברור וזה בשיטת הסלאמי.

עו"ד חיים כהן: משרד התחבורה בשיטת הסלאמי מצמצם ומצר את הצעדים וחונק.

עו"ד חיים כהן: דווקא לקראת הדיון ברפורמה, הליכי האכיפה נגד נהגי המוניות החוקיים והלא חוקיים, הוחמרו בצורה חמורה ביותר.

עו"ד חיים כהן: הם מכים אותנו עד שנגיד רוצים אנחנו, זה מה שעושים.

שלום שמחון: אני לא מניח ששר התחבורה חושב בלילה איך "לדפוק" את נהגי המוניות.

עו"ד חיים כהן: זה לא שר התחבורה, אין לי טענה אחת לשר התחבורה.

עו"ד חיים כהן: לפי דעתי, חלק מזה שר התחבורה קיבל בירושה מהשר הקודם.

עו"ד חיים כהן: ישנם פקידי אוצר שיש להם את הדעות שלהם והמטרה היא שוב להרוס את מעמד הביניים הזה, ולחסל את ענף המוניות.

עו"ד חיים כהן: על-פי הכללים שמשרד התחבורה מנהיג החל מ-1994, הדרך היחידה לקבל רשיון הסעה היא שתהיה פושע כמה שיותר שנים, כי לא נותנים את הרשיון מההתחלה.

עו"ד חיים כהן: יש מדיניות כתובה וגם הרפורמה אומרת אותו הדבר.

עו"ד חיים כהן: אל תעשו אותנו פושעים.

עו"ד חיים כהן: תנו לאנשים שעובדים בענף הזה רשיון, שימו הגבלות ענייניות שלא פוגעות בכלכלה.

עו"ד חיים כהן: שבו עם צוות עורכי הדין שנמצא כאן.

עו"ד חיים כהן: ברפורמה הזאת יש שורה של עיוותים.

עו"ד חיים כהן: צריך שהרפורמה תיעשה בהתייעצות עם שורה ארוכה של נציגים.

עו"ד חיים כהן: כבוד השר, אתה אמרת קודם שאנחנו אחד נגד השני, זה נכון.

עו"ד חיים כהן: זה כמו המצב בדרום אפריקה לפני ביטול האפרטהייד שבו כושים הרגו אחד את השני.

עו"ד חיים כהן: אנחנו הכושים פה.

עו"ד חיים כהן: הבעיה היא שנציגי המוניות רבים אחד עם השני.

עו"ד חיים כהן: לסיכום, כל הרפורמה היא בעייתית, אני מבקש שתהיה התייעצות.

עו"ד חיים כהן: עד אז צריכה להיות החלטת ביניים שבודקים את הבעיות הקשות, פותרים אותן, ולא ממשיכים להתעלל.

אביגדור ליברמן: כמה מוניות יש בסך הכל על הכביש וכמה מהם הם נהגים בודדים שלא מאוגדים באף תחנה ובאף תאגיד?

עו"ד חיים כהן: בתחילת דבריי אני אמרתי שאני מדבר בשם - - -

אביגדור ליברמן: אם כך אני אומר לך.

אביגדור ליברמן: להערכתנו יש כ-3,500 מוניות שהן לא שייכות לאף תאגיד, לאף תחנה, גם ספשל.

אביגדור ליברמן: זאת אחת הבעיות.

עו"ד שמעון סגל: בשביל מה מוניות ספשל צריכות להתאגד?

עו"ד שמעון סגל: שייסעו.

אביגדור ליברמן: יש לך בעיה והיא שמוניות בודדות, גם אלו שעובדות על הקווים, חאפרים, יש בסך הכל 3,500 מוניות.

אביגדור ליברמן: כמה זה מסך צי המוניות שעל הכביש?

אלכס לנגר: משהו כמו 15%, חמישית.

אביגדור ליברמן: יש פה ארבעה עורכי דין שמייצגים וכל אחד מהם טוען שהוא מייצג 40, 8 או 10.

אביגדור ליברמן: אני מבקש מאותם ארבעת עורכי הדין להציע לי מסמך אחד שמקובל על דעתם ושארבעתם יהיו חתומים על זה.

עו"ד שמעון סגל: שהתקנות פסולות.

אביגדור ליברמן: תציע לי הצעה פוזיטיבית.

חיים עטר: כבוד השר, אבל הם לא מייצגים את כל הענף.

אביגדור ליברמן: ביקשתי מארבעת עורכי הדין ואני לא אמרתי שהם מייצגים את כולם.

אביגדור ליברמן: אמרתי שארבעת עורכי הדין יציעו לי הצעה פוזיטיבית.

עו"ד חיים כהן: ארבעת עורכי הדין יציעו הצעה.

עו"ד חיים כהן: לפי דעתי, יהיו כמה דברים עקרוניים שנסכים עליהם.

עו"ד חיים כהן: אני רוצה להזכיר לכולם פה וגם לחברי הכנסת, שגם בכנסת הדעות הן חלוקות.

אביגדור ליברמן: אתה אמרת שרוצים לחנוק ורוצים להתנכל.

אביגדור ליברמן: אני מחפש מכנה משותף ולצערי אני לא מוצא אותו.

אביגדור ליברמן: אמרתי שתביאו לי מכנה משותף, הבעיה היא שאנחנו לא מוצאים.

אביגדור ליברמן: אנחנו לא עושים מחטף.

אביגדור ליברמן: אמרתי בהתחלה שגם אם אנחנו לא נצביע אז אני לא רואה בזה אסון.

אביגדור ליברמן: אבל, אתם צריכים לעזור.

אביגדור ליברמן: אתם לא עוזרים לעצמכם, אנחנו רוצים לעזור לכם.

שלום שמחון: אדוני השר, אתה לא היית בחדר כששאלנו למה לא מביאים חקיקה כוללת שנמצאות בה כל התקנות כדי לא לעשות זאת טלאי על טלאי?

שלום שמחון: למה שלא נעשה פה חבילה אחת?

שלום שמחון: אנחנו נשב על זה שבוע שבועיים, כמו שאנחנו יושבים על הרפורמות האחרות, נגמור את העניין ותהיה רפורמה בענף.

אביגדור ליברמן: אני אומר לך למה.

אביגדור ליברמן: אתמול הציעו לי לבטל את הדיון.

אביגדור ליברמן: אני אמרתי, להיפך.

אביגדור ליברמן: בואו נקיים את הדיון כי אני רוצה לשמוע מה יש לאנשים סביב השולחן פה לומר.

אביגדור ליברמן: אני רוצה לשמוע את הדברים שיוצאים מהבטן.

אביגדור ליברמן: אנחנו באים פה בידיים נקיות, אנחנו רוצים ללכת לקראת כמה שאפשר.

אביגדור ליברמן: נניח שעורכי הדין ינסחו מסמך שמייצג חלק משמעותי של הענף.

אביגדור ליברמן: אנחנו לא נקבל את הכול, אבל אני לפחות רוצה להתחיל להתכנס.

אביגדור ליברמן: מבחינתי, דיון כזה הוא קודם כל זרז טוב.

שלום שמחון: קיבלתי 17 ניירות על המפתח של המונית.

אביגדור ליברמן: אני רוצה לשמוע גם את אלו שארבעת עורכי הדין לא מייצגים אותם.

שלום שמחון: רשות הדיבור לעו"ד שי גלעד.

לאה ורון: תאמר לנו בבקשה את מי אתה מייצג כי בניירות של הוועדה רשום שאתה מייצג את לשכת עורכי הדין.

עו"ד שי גלעד: נכון, אני יושב-ראש ועדת בתי משפט לתעבורה ארצית של לשכת עורכי הדין.

עו"ד שי גלעד: אבל, אני גם מייצג חלק ניכר מענף המוניות ואני לא רוצה להיכנס לאיזה חלק מתוך הענף הזה.

עו"ד שי גלעד: הסיפור הזה שמתנהל כאן סביב השולחן מזכיר את אותו סיפור על העגלון שכל פעם האכיל קצת פחות אוכל, וכשהסוס מת הוא אמר: כמעט והצלחתי להרגיל אותו לא לאכול.

עו"ד שי גלעד: זה בדיוק מה שקורה בנושא הזה.

שלום שמחון: אני רוצה להעיר לך הערה, ודרכך גם לארגונים היציגים האחרים.

שלום שמחון: אני רוצה לומר את הדברים בעדינות כי יכול להיות שזה לא המקרה לגביך.

שלום שמחון: מגיעים הנה לא מעט נציגים שקודם כל הם מייצגים את עצמם, אבל בהזדמנות הזאת הם גם יושבי ראש הוועדה בהתאחדות התעשיינים ויושבי ראש הוועדה בלשכת עורכי הדין, וזה נראה לי לא תקין לחלוטין.

עו"ד שי גלעד: אני מקבל את ההערה, אבל במקרה הזה ההערה היא לא במקום ואני אומר לאדוני מדוע.

עו"ד שי גלעד: קיבלתי היום הזמנה שבה כתוב בין השאר שהדיון היום הוא ברפורמה בענף המוניות.

עו"ד שי גלעד: הרפורמה הזאת נחקקה עכשיו בהצעת חוק שפוזרה רק לאחרונה.

עו"ד שי גלעד: יש הצעת חוק לתיקון פקודת התעבורה, תיקון מס' 50, שהופץ בינתיים רק לגורמים מסוימים.

עו"ד שי גלעד: זה תזכיר הצעת חוק.

עו"ד שי גלעד: זה הגיע במקרה לעיניי, אבל לא לאף אחד מהגורמים האחרים כדי שהגופים האלה יגיבו.

לאה ורון: לשכת עורכי הדין היא אחד מהגופים שהתזכיר מופץ אליהם.

עו"ד שי גלעד: למה הגורמים האחרים לא קיבלו את התזכיר הזה כדי לבוא ולטעון כלפיו.

אתי בנדלר: כי הנחיות היועץ המשפטי לממשלה קובעות למי מפיצים תזכיר.

עו"ד שי גלעד: תחת הכובע של לשכת עורכי הדין אני רוצה לומר כי להצעת החוק הזאת יש שני דברים איומים ואחד מהם הוא פגיעה בחופש העיסוק.

עו"ד שי גלעד: רוצים שם שכל נהג מונית יפקיד 22,000 שקל במשרד התחבורה כדי שהוא יתחיל לעבוד עם הרשיון שלו.

עו"ד שי גלעד: תגידו מחר שרופא יוכל לקבל רשיון כי יש חופש עיסוק, אבל זה רק אם הוא יפקיד מיליון דולר בקופת משרד הבריאות.

שלום שמחון: שי, נכון לרגע אין בפנינו התזכיר.

שלום שמחון: הוצגו פה העקרונות של הרפורמה בענף המוניות.

שלום שמחון: אם אתה רוצה להתייחס לעקרונות הרפורמה אז בבקשה.

עו"ד שי גלעד: שנית, באותו תזכיר הצעת חוק מדברים על מתן לגיטימציה לאותם עבריינים שעברו על החוק.

לאה ורון: ביקש אותך היושב ראש לא להתייחס להצעת החוק אלא לרפורמה שהוצגה.

עו"ד שי גלעד: אבל, הצעת החוק היא הרפורמה.

עו"ד שי גלעד: כל מה שמונח בפניכם היום זה שתיים או שלוש תקנות שהן רק חלק מהרפורמה עצמה.

עו"ד שי גלעד: אמרו כאן מספר חברי כנסת, ואני תומך בטענה הזאת, שאי אפשר לראות את התיקונים האלה רק במסגרת אותה זכוכית מגדלת קטנה.

עו"ד שי גלעד: אנא מכם, ראו את התמונה כולה, ראו את תזכיר הצעת החוק, ראו למה מכוונת ההצעה הזאת.

עו"ד שי גלעד: למה כולם היום נמצאים יחד?

עו"ד שי גלעד: עד היום הגיעו באמת לשר התחבורה כל מיני ארגונים וכל אחד טען לעניין אחר.

עו"ד שי גלעד: הרפורמה שהגיעה איחדה את כולם כי המצב היום הוא קטסטרופלי.

עו"ד שי גלעד: אמר כאן עו"ד כהן שבשנת 2009 יוגשו קווי השירות כמגש של כסף למשרד התחבורה.

עו"ד שי גלעד: רבותיי, אני אומר לכם שיום אחרי שייחקק החוק הזה פלוס התקנות האלה, אין יותר קווי שירות.

עו"ד שי גלעד: משרד התחבורה לפחות במסמכיו המשפטיים שמוגשים לבתי משפט, הם אומרים כי מטרת משרד התחבורה היא לחסל את ענף השירות במוניות.

עו"ד שי גלעד: רבותיי, למה לעשות את זה בשיטת הסלאמי?

עו"ד שי גלעד: בואו תחסלו פעם אחת ולתמיד.

עו"ד שי גלעד: אולי תציעו איזשהי הצעה לאותם אלה שמתפרנסים מהענף, תעבירו אותם לענף אחר תוך מתן איזשהו פיצוי.

עו"ד שי גלעד: תאמינו לי שתחסכו עתירות מינהליות ובג"צים וישיבות המוניות כאן.

עו"ד שי גלעד: משרדנו מייצג כבר 49 שנה את ענף המוניות.

עו"ד שי גלעד: אנחנו נציגים של אותו איגוד שהוקם לפני כשנה, שזה איגוד א.מ.נ.ה, איגוד מוניות השירות.

עו"ד שי גלעד: אנחנו גם מייצגים את אדון בר אור עם הארגון שלו.

עו"ד שי גלעד: זאת אומרת שאנחנו מדברים בשם רוב רובו של הענף.

עו"ד שי גלעד: רבותיי, תנו לנו את הזמן, תנו לנו לשכנע אתכם.

אביגדור ליברמן: אני חוזר ואומר, לא באנו לכאן לעשות מחטף.

אביגדור ליברמן: אני מחכה ואני אפילו אבקש מהיושב ראש להמתין עד שארבעת עורכי הדין המכובדים יחתמו על מסמך אחד, כמו שאמרתם מתוך ראייה כוללת, גם לגבי ענף מוניות הספשל, וגם לגבי ענף מוניות השירות.

אביגדור ליברמן: אני לפחות רוצה לשמוע.

אביגדור ליברמן: אני מראש אומר לכם שאני לא אקבל את כל המסמך, אולי אני גם לא אקבל את רוב המסמך.

אביגדור ליברמן: אבל, בואו תנסו אתם, אולי תהיו הגיוניים וכן תצליחו לשכנע, ולא נתחייב לשום דבר.

שלום שמחון: מר חיים עטר, בבקשה.

חיים עטר: אני יושב-ראש ארגון המוניות בירושלים.

שלום שמחון: מתי בפעם האחרונה שנהגת במונית?

שלום שמחון: עד לפני חמש שנים.

שלום שמחון: נהגתי במונית במשך 22 שנה.

שלום שמחון: יש לי מוניות שעובדות עם נהגים ואני משלם להם משכורת.

שלום שמחון: אני חי את הנושא הזה.

שלום שמחון: לאנשים היושבים פה יש אומנם דעות שונות, אבל כולם מדברים פה מהבטן.

שלום שמחון: בואו נעזוב את השוני בדעות ולא ננצל את זה.

שלום שמחון: האנשים האלה טעונים ואתם לא יודעים עד כמה הדברים טעונים אצלם בבטן.

שלום שמחון: אני מודה לכבוד היושב ראש שתמיד נתן לנו זכות לדבר.

שלום שמחון: משרד התחבורה שמע אותנו, את ארגון המוניות בירושלים ועוד כמה אנשים, כמה פעמים בשנה האחרונה.

שלום שמחון: כנראה שהולכת להיות פה רפורמה ויש לי הרגשה שהדרג המקצועי במשרד התחבורה עדיין חי בימים ההם.

שלום שמחון: הוא התביית על משהו והוא ממשיך עם זה לאורך כל הדרך.

שלום שמחון: יש מקום לשנות פה הרבה דברים.

שלום שמחון: אני לא עורכי דין, אבל אני גם מייצג קווי שירות בירושלים, גם מוניות ספשל.

שלום שמחון: צריך לשנות את הכל.

אביגדור ליברמן: האם אתה מסוגל להציע לי נייר לגבי השינויים שאתם חושבים שיש לעשות?

חיים עטר: כן, ועוד איך.

חיים עטר: אני ישבתי עם אלכס לנגר והצעתי לו כמה הצעות.

אביגדור ליברמן: אני רוצה הצעה טובה לגבי השינויים שלכם.

חיים עטר: ברצון.

חיים עטר: למה כל המטען הזה נמצא בבטן?

חיים עטר: לא מדובר בכסף ולא מדובר פה כמעט על פרנסה.

חיים עטר: מדובר על מחיקת הענף לגמרי.

חיים עטר: קווי שירות מדברים על שנת 2009.

חיים עטר: אבל, מוניות הספשל לא יוכלו לעבוד כבר בשנת 2005.

חיים עטר: למה אתם מחכים לשנת 2009?

חיים עטר: למה אתם מדברים על 2009?

חיים עטר: הגודש הוא בגלל "אגד", אנחנו המשלים לחברת "אגד".

חיים עטר: סגרו עכשיו בירושלים נתיבי תחבורה ציבורית למוניות כי אנחנו פתאום לא מוניות ציבוריות.

חיים עטר: יש ל"אגד" מסלול פרטי לאורך כל מרכז ירושלים.

חיים עטר: אני לא יודע אם כבוד השר יודע את זה.

חיים עטר: אדוני כבוד השר, אנחנו הולכים להימחק עכשיו ב-2004-2005.

חיים עטר: אני מקווה שכולנו נשב ביחד, אנחנו נאחד כוחות ביחד.

חיים עטר: תאמינו לי שאנחנו נעשה את זה.

חיים עטר: אם לא היום, אז תוך חצי שנה ואנחנו נבוא אליכם.

שלום שמחון: מר סגל, בבקשה.

דוד טל: את מי אדוני מייצג?

עו"ד שמעון סגל: אני מייצג שלושה תאגידי מוניות: מוניות השרון, מוניות ברק, מוניות דעבול.

עו"ד שמעון סגל: גם אני חי את הענף הזה.

עו"ד שמעון סגל: כבוד השר, אין פה שום הצעה לרפורמה,יש פה הצעה לחיסול הענף.

עו"ד שמעון סגל: כשהחליטו לחסל את ענף הלול בכפר נטר, באו לחקלאי ואמרו לו שייתנו לו פיצוי.

עו"ד שמעון סגל: הכוונה פה היא לחסל את הענף ולא לתת כלום.

עו"ד שמעון סגל: אומר משרד התחבורה: "ענף מוניות השירות אילוץ ולא צורך תעבורתי.

עו"ד שמעון סגל: " ממסמך מדיון של משרד התחבורה עולה: השאיפה של משרד התחבורה בטווח הארוך לבטל את - - - לכמות קווי שירות של מוניות.

עו"ד שמעון סגל: הקווים קיימים רק בתורכיה, רק בעולם השלישי.

עו"ד שמעון סגל: אני אומר, אם תחסלו את מוניות השירות נחזור לטנדרים שהיו בשנות החמישים, כי הציבור צריך להגיע.

עו"ד שמעון סגל: יושב-ראש הוועדה אמר שמחובתנו לדאוג לציבור.

עו"ד שמעון סגל: אם אנחנו דואגים לציבור אז צריך לתת לו פתרונות.

עו"ד שמעון סגל: אנחנו לא ככל העמים.

עו"ד שמעון סגל: אין לנו אוטובוסים בשבת, המוניות נותנות שירות גם בשבת.

עו"ד שמעון סגל: למעט ביום כיפור, הענף עובד 364 יום בשנה, 24 שעות.

עו"ד שמעון סגל: אף אוטובוס של "אגד" לא יעבוד בשעה שלוש בלילה.

עו"ד שמעון סגל: אנחנו עובדים, למה?

עו"ד שמעון סגל: כי הנהג יודע שיש לו את החמישה שקלים בכיס.

עו"ד שמעון סגל: חבר הכנסת וילן שאל האם נעשתה עבודה כלכלית.

עו"ד שמעון סגל: הוא לא כאן, אבל אני רוצה לומר שלא נעשתה שום עבודה כלכלית, אחרת היו מציגים אותה.

עו"ד שמעון סגל: נעשו סקרים.

עו"ד שמעון סגל: דא עקא, הסקרים הם לטובתנו.

שלום שמחון: מר סגל, עו"ד כהן טען כבר את כל הטענות האלה.

שלום שמחון: שנית, השר אמר פה שישנה עבודה, אלא שהיא עוד לא הסתיימה.

שלום שמחון: ולכן, מה שהופץ להם, הופץ באופן לא פורמלי.

עו"ד שמעון סגל: דוח ברלב הוא על דבר אחר.

עו"ד שמעון סגל: דוח ברלב הוא על טענות שאנחנו העלנו לגבי מינהל לא תקין שהיה, שקיפות.

עו"ד שמעון סגל: זה סיפור אחר.

עו"ד שמעון סגל: זה קיים ואנחנו לא דנים בזה כאן.

עו"ד שמעון סגל: יש את המשטרה, יש את ועדת ברלב.

עו"ד שמעון סגל: אם יש כמה פירות באושים אז השר ידע מצוין איך לטפל בהם.

עו"ד שמעון סגל: לא נעשתה עבודה כלכלית, נעשו סקרים.

עו"ד שמעון סגל: הסקרים היו לטובתנו.

עו"ד שמעון סגל: הסקרים חיזקו את מה שאומר בנלולו.

דוד טל: מאיפה אתה יודע?

עו"ד שמעון סגל: קיבלתי אותם בבג"צים.

עו"ד שמעון סגל: לדוגמא, הם אומרים נתנו שמונים מוניות.

עו"ד שמעון סגל: אבל, נותנים לנו רק ארבעים וחמש, למה?

עו"ד שמעון סגל: האם אתם אומרים לחברת "אגד" לנסוע מתל-אביב לאילת רק עם חמישה אוטובוסים?

עו"ד שמעון סגל: הם אומרים שהם בעד שיתוף פעולה בין התאגידים.

עו"ד שמעון סגל: מה שביקשו היום מהוועדה במחטף לבטל זה את תקנה 2-493 שאומרת שמונית שניתן לה רשיון לנסיעת שירות, מותר לה לעשות נסיעת שירות בקו השירות, ומה הם רוצים לבטל?

עו"ד שמעון סגל: נסיעה בקו השירות שלא צוין ברשיון ההסעה, ובלבד שהנסיעה האמורה מתבצעת במסגרת תאגיד.

עו"ד שמעון סגל: . . מה כוונת המחוקק הייתה אז?

עו"ד שמעון סגל: לדוגמא, אם חיים כהן מייצג את מוניות שעובדות בקו ירושלים-תל אביב ועו"ד שי מייצג ארבעה או חמישה עובדים, אז העומס הוא שונה.

עו"ד שמעון סגל: הם אומרים: אנחנו לא מוכנים שאתה שאין לך עומס בבוקר, תעביר אליו מוניות.

עו"ד שמעון סגל: היום אפשר היה להעביר.

שלום שמחון: אנחנו מבקשים לשמוע עכשיו נהג מונית.

צדקיהו קרני: אני שמעתי פה שכבוד השר אומר שהוא רוצה לעשות רפורמה, הוא רוצה שנהגי המוניות ירוויחו.

צדקיהו קרני: אבל, אלכס לנגר מדבר פה על זה שאנחנו נימחק טוטלית.

צדקיהו קרני: הרפורמה היא של סגירת כבישים למוניות ספשל, ולמוניות שירות, אז איך אנחנו נוכל להתפרנס אם אנחנו לא נוכל להיכנס לנתיבים ציבוריים?

צדקיהו קרני: הפרנסה שלנו תרד ב-50% כי הנוסעים עומדים בנתיב ציבורי, הם לא עומדים בכביש פרטי.

צדקיהו קרני: תסגור את הענף הזה אם אין לנו מה לעשות שם.

שלום שמחון: תודה.

שלום שמחון: שלמה בורה, בבקשה.

שלמה בורה: אני ממוניות השירות.

שלמה בורה: אני עובד בקו 16, תאגיד שהוא עדיין לא מאושר למרות שהוא קיים כבר למעלה מעשרים שנה.

שלמה בורה: פוסלים אותי בזה שלא הגשתי ניירת כמו שצריך, פוסלים אותי בגודש תנועה, פוסלים אותו בהארכות.

שלמה בורה: ביום ראשון שעבר במחטף קיבלו שתי הארכות קווים.

שלמה בורה: אני שאלתי את גבי נבון למה הוא אומר שלגבי זה לא אפשרי, והוא אמר לי שאם הוא צריך לתת תשובות אז זה בבית משפט ולא אליי.

שלמה בורה: תוך כדי הדיון בוועדה אני הבאתי לשלמה כץ 30,000 חתימות של אנשים שרוצים לנסוע בקו 16 בקו שירות.

שלמה בורה: הוא אמר לי שהוא יחליט במה הם ייסעו.

שלמה בורה: קו 16 הוא עובד כקו שירות מדרום תל-אביב עד הים, 24 שעות ביממה.

שלמה בורה: הוא מאשר לקו 4 ו-5 ואין לי בעיה שהוא מאשר.

שלמה בורה: אבל, שלא ייפגע בתושבים שלי, שלא ייפגע במי שאני רוצה לשרת.

שלמה בורה: יחידת "יעל" תפרק אותי מחר בגלל הדיבור שלי כאן בוועדה.

שלמה בורה: אבל, אני לא אצא ואני אומר את הדברים פה קבל עם ועדה, לידו.

שלמה בורה: מחר תופסים אותי חמישה צוותים והם מעמידים אותי ברחוב אלנבי כמו פושע ונותנים לי אלף, אלף, אלף שקל קנס.

שלמה בורה: יש ארבע תחנות שעוזר השר מודע להן, אנחנו אשדוד ועוד שתי תחנות.

שלמה בורה: אולי אפשר להוציא צו שאומר שאי אפשר לגעת בנו בינתיים עד שכל הנושא הזה יתגבש.

שלמה בורה: אנחנו קו שקיים, משרד התחבורה מודע לנו.

שלמה בורה: האם אתה ראית פעם תשובה שאומרת שאתה לא קיבלת עד היום רשיון בגלל שלא הגשת ניירת כמו שצריך?

שלום שמחון: בואו נשאל את השר מהי המדיניות של המשרד לגבי קווי השירות.

שלום שמחון: התקנות שמונחות כאן נוגעות לעניין קווי השירות.

שלום שמחון: אם יש לכם מדיניות כלשהי אז אולי כדאי שתאמרו אותה כאן.

אביגדור ליברמן: אנחנו מתייחסים לקווי השירות כעוד אמצעי תחבורה.

אביגדור ליברמן: צריך לבחון את עתידם של קווי השירות, האם אנחנו באמת זקוקים ועד כמה זקוקים, ועד כמה יש לזה ביקוש בשוק.

אביגדור ליברמן: מבחינתי אין ספק שתחבורה ציבורית שהיא לוקחת באותה הזדמנות כמה שיותר נוסעים היא עדיפה.

אביגדור ליברמן: האם מבחינתי עדיף שבאותם כבישים צרים יהיה אוטובוס גדול שיכול לאסוף או מוניות שירות שצצות וחותכות את האוטובוסים?

אביגדור ליברמן: אין ספק שיש כמה קווי שירות שהם מוצדקים, חלק מהקווים האלה הם קווים היסטוריים.

אביגדור ליברמן: המציאות של היום היא שכמעט כל שנה צצים לך כמה קווים חדשים שאף אחד לא אישר אותם ושאף אחד לא מבקר אותם.

אביגדור ליברמן: הם מתרבים עם השנים והם אומרים: אנחנו כבר קיימים הרבה שנים, שנתיים, שלוש, ארבע, חמש, ולכן בואו ותכשיר אותנו.

שלום שמחון: אבל, אין החלטה במשרד לבטל את קווי השירות.

אביגדור ליברמן: יש החלטה להסדיר את כל קווי השירות, לפרסם אותם, והם גם יעמדו למכרז לכל אחד.

אביגדור ליברמן: זה לא שאתה תחזיק מהיום ועד מאה שנה קו משכונת התקווה לחוף הים בתל-אביב.

אביגדור ליברמן: אם משרד התחבורה יראה הצדקה שבאמת יש מקום לקו שירות כזה, אז יקבלו לפרק זמן קצוב וכל כמה שנים זה יצא למכרזים.

אביגדור ליברמן: אני רוצה שיהיה ברור שהקו עצמו הוא לא רכוש פרטי של אף אחד, הוא רכוש של המדינה ומשרד התחבורה ינהל ויוציא אותו למכרז.

אביגדור ליברמן: טועה מי שחושב שהוא מחזיק קו שהוא הרכוש שלו לעולמי עד.

אביגדור ליברמן: הוא לא יקבל את זה, תשכחו מזה.

אביגדור ליברמן: כפי שקווי "אגד" ו"דן" יוצאים למכרזים אותו הדבר יהיה בקווי השירות של מוניות.

אביגדור ליברמן: הדעה שלנו פחות או יותר מגובשת.

אביגדור ליברמן: אני מוכן לשמוע, אנחנו פתוחים.

אביגדור ליברמן: תציעו את ההצעות שלכם.

אביגדור ליברמן: ישנם לפחות שני דברים בסיסיים.

אביגדור ליברמן: ברגע שאנחנו נאשר, כל קו שירות שיפעל מחוץ לאותם קווים שמשרד התחבורה יאשר, אנחנו נילחם עד חורמה.

אביגדור ליברמן: שנית, אני מדגיש שוב, קווי השירות לא יהיו רכוש של אף אחד, אף תאגיד, אף תחנה.

אביגדור ליברמן: כולם ידעו מתי אנחנו נצא למכרזים.

אביגדור ליברמן: אם אתם שואלים האם יישארו קווי שירות אז אני רוצה לומר שיישארו קווי שירות.

אביגדור ליברמן: אני לא יודע כמה.

שלום שמחון: אדוני השר, אתה אמרת שאתה בא לדיון פתוח ושאתה מבקש שהשטח יעביר אליך נתונים, ושאתה לא רוצה שזה יוכרע בישיבה אחת.

שלום שמחון: אתה נתת לשטח עוד זמן להגיב ולתת את הנתונים שלו, האם בתקופת המעבר הזאת הסטטוס קוו נשמר?

שלום שמחון: האדון שדיבר פה קודם פוחד שמחר בבוקר יגיעו הצוותים שלך ויורידו אותו עם קנסות של אלף שקל.

אביגדור ליברמן: אני מבין שהבעיה של קו 16 תלויה ועומדת כרגע באמצע דיון בבית משפט.

שלמה בורה: אין בעיה, אני מוכן להוציא את זה מהעתירה ולהיות תלוי בך.

אביגדור ליברמן: הם אמרו שייקח להם חצי שנה לגבש מסמך.

דוד טל: ואני אומר לך שחמש שנים לא יספיקו להם.

אביגדור ליברמן: אנחנו מוכנים להמתין חצי שעה, חצי יום, שבוע, שבועיים, בטח לא מעבר לזה.

אביגדור ליברמן: אתם אומרים לי פה במין ביטחון כזה שאין שום בעיה ושאתם מגובשים ושאין בעיה לגשר.

אביגדור ליברמן: אם מדובר בימים ובשבועות אז אפשר.

אביגדור ליברמן: אם זה ניסיון להמשיך זמן ולמרוח, אז מה שלא יהיה בחצי שנה גם לא יהיה בחמש שנים.

אביגדור ליברמן: אני לא יכול להבטיח משהו שאני לא רשאי להבטיח.

אביגדור ליברמן: עד היום כל המוניות אמורות לפעול לפחות במסגרת החוק.

אביגדור ליברמן: אבל, קבעו עובדות בשטח וזה לא נעשה בצורה מסודרת ולא במסגרת החוק, ולכן אני לא יכול להתחייב שאני אפעל להקפאת אכיפת החוק.

אביגדור ליברמן: אני לא יכול להתחייב על דבר כזה.

אביגדור ליברמן: אנחנו משתדלים להיות קשובים.

אביגדור ליברמן: רבותיי, היושב ראש הציע פה הצעה ואני מוכן לקבל את ההצעה שלו.

אביגדור ליברמן: אנחנו נותנים חודש מהיום.

אביגדור ליברמן: אנחנו נקפיא את הליכי החקיקה שלנו ונחכה פה עד ה-12 לפברואר להצעה שהיא חתומה על-ידי כולם ואז אנחנו נתייחס.

דן שטפל: מוניות הספשל גם מצריכות התייחסות.

אביגדור ליברמן: הנייר חייב לכלול גם את מוניות הספשל וגם את מוניות השירות.

יהודה בר אור: אנחנו מייצגים את קווי הספשל, אני מייצג 50 תחנות.

יהודה בר אור: אני רוצה לומר כמה מילים.

שלום שמחון: חבר הכנסת דוד טל, בבקשה.

דוד טל: אני רוצה לפנות אל כל תאגידי המוניות ולומר לכם שאם לא הבנתם עד עכשיו, אז עכשיו אתם צריכים להבין.

דוד טל: אם לא תתאחדו ואם לא תתלכדו, אפילו לא לגוש אחד אלא לשניים שלושה גושים, אתם תשלמו על זה ביוקר, ואל תבואו בטענה לשולחן הזה.

דוד טל: אני בטוח שהשר יצא לקראתכם עד כמה שהוא יכול ועד כמה שיתאפשר לו אם תגיעו כגוש אחד.

דוד טל: אבל ברגע שיש פילוג בינכם אז מה שנוח לארגון אחד לא נוח לארגון השני.

דוד טל: אדוני היושב ראש, אדוני השר, אני רוצה לקרוא להם להתאחד.

דוד טל: אני מבקש ממך אדוני היושב ראש שתגבה אותי בנושא הזה.

דוד טל: אם יהיה נציג אחד או שניים או שלושה, אז זה יהיה קודם כל נוח למשרד התחבורה ובסופו של דבר, זה גם יהיה טוב להם.

דוד טל: אין לי ספק שאם זה לא יהיה, תהיה פה תרעומת גדולה מאוד, ובסופו של דבר אנחנו חברי הכנסת נהיה אלה שנקבל את הריקושטים.

דוד טל: מכל מקום, אני רוצה לומר להם היום שהאחריות תהיה מוטלת עליהם.

שלום שמחון: ינון עמית נציג "דן", בבקשה.

גראט אובקין: אני אדבר במקום ינון עמית.

גראט אובקין: אני חי את השטח, את קו 16.

גראט אובקין: אבל, אני רואה היום את הדברים גם מהצד השני.

גראט אובקין: למשל, התדירות של האוטובוסים העירוניים של קו 16 שנוסעים משכונת התקווה לרחוב אלנבי היא ארבע דקות.

גראט אובקין: האוטובוסים האלה לא מנצלים את כל 100% הפוטנציאל.

גראט אובקין: יש לנו גם מוניות שירות בקו 16.

גראט אובקין: אם אנחנו מצפים שהתדירות המשולבת תהיה כל שתי דקות, אז אנחנו טועים.

גראט אובקין: שיטת העבודה של המוניות היא לנסוע לפני האוטובוס, לא באמצע התדירות.

גראט אובקין: השכל הבריא שלהם אומר שצריך להתפרנס.

גראט אובקין: אבל, זה מראה שלא תמיד להתפרנס ולתת שירות הם דברים שהולכים במקביל.

גראט אובקין: גם אני הייתי נוסע לפני האוטובוס ואוסף נוסעים.

גראט אובקין: אנחנו לא כל כך מתגברים את השירות, אנחנו פשוט מתחלקים בפרנסה ומחלישים גם אותנו וגם את חברת קו 16.

גראט אובקין: יחד עם זאת, שכונת הארגזים ממוקמת ליד שכונת "התקווה".

גראט אובקין: אוטובוס לא יכול להיכנס לשכונה.

גראט אובקין: הפוטנציאל שלה הוא קצת נמוך מזה של שכונת "התקווה".

גראט אובקין: אם אתם חושבים שמוניות שולטות בשכונה הזאת אז אתם טועים.

גראט אובקין: הבעיה שלנו היא לא בנוסח של חוק זה או חוק אחר.

גראט אובקין: יש לנו בעיה עם רוח הדברים.

גראט אובקין: הכותרת של הישיבה הזאת מדברת על ענף המוניות וזו שגיאה.

גראט אובקין: יש ענף תחבורה ציבורית והמוניות הן תת ענף.

גראט אובקין: צריכה להיות השלמה בין הענפים השונים: מוניות, רכבת.

גראט אובקין: צריך לתת להם קווי שירות, אבל צריך לנצל את המאפיינים של הרכבים האלה ולהתאים אותם לאופי של הביקוש.

גראט אובקין: כולם עכשיו מחפשים מתחת לאור, בצירים הראשיים, ואנחנו מזניחים דברים אחרים.

גראט אובקין: למשל, את הרחובות הצדדיים בשכונות.

גראט אובקין: אוטובוס גדול נכנס לשם, התושבים לא מרוצים מזה, אבל המוניות לא נכנסות.

שלום שמחון: יהודה בר אור, בבקשה.

יהודה בר אור: נאמרו פה הרבה דברים על קווי השירות בלבד.

יהודה בר אור: אבל, יש גם 15,000 נהגי מוניות ספשל.

יהודה בר אור: אני מייצג את כל גוש דן שמייצג 50 תחנות שמאוגדות בתוך אותו מערך וגם את ההסתדרות.

יהודה בר אור: במקביל, אני בפועל נהג מוניות.

יהודה בר אור: יום יום אני נוהג משעה שש וחצי בבוקר עד השעה שתיים בצהרים.

יהודה בר אור: אני גם מנהל תחנה בתל-אביב.

יהודה בר אור: אני רוצה לומר שבכלל לא ישבו איתנו ולא שמעו בכלל את נציגי מוניות הספשל.

יהודה בר אור: הייתה ישיבה אחת שבה נזרקו רעיונות.

יהודה בר אור: היו צריכים להמשיך את הרעיונות האלה כדי שנבין איפה אנחנו עומדים.

יהודה בר אור: מדינת ישראל היא המדינה היחידה בעולם שבה יש מונית על כל 350 איש.

יהודה בר אור: בכל מקום אחר בעולם יש מונית אחת על כל אלף משתמשים.

יהודה בר אור: 88% מהיושבים פה הם קווי שירות שמייצגים את עצמם.

יהודה בר אור: הם ביחד 3,000.

יהודה בר אור: אני לעומת זאת עובד עם למעלה מ-7,500 נהגי מוניות.

יהודה בר אור: הגיע הזמן שיתייחסו אלינו וישמעו אותנו כך שנוכל להתקדם קדימה.

יהודה בר אור: לאחרונה התפרסמה בעיתונות סטטיסטיקה שנהג מונית שרוצה להתפרנס בכבוד צריך להרוויח 620 שקלים ביום.

יהודה בר אור: אבל, נהגי מוניות לא מגיעים אפילו ל-400 שקל ביום ב-12 שעות עבודה.

יהודה בר אור: הם נשארים עם 200 שקלים.

יהודה בר אור: אם תחלקו אותם ל-12 שעות תראו שהם משתכרים פחות משכר המינימום בשוק.

יהודה בר אור: יוצא שנהגי מוניות הספשל מרוויחים 17.5 שקלים לשעה.

שלום שמחון: יהודה, השר ביקש מהם להגיש ניירות עבודה ואני מציע גם לך להגיש נייר משלך.

יהודה בר אור: אנחנו הגשנו ניירות עבודה גם לשר.

יהודה בר אור: אני הייתי אצלו בפגישה.

יהודה בר אור: השר הבטיח שהדברים לא יתקדמו מבלי לשבת איתנו.

יהודה בר אור: למעשה, זה לא קוים.

יהודה בר אור: ישבו איתנו רק ישיבה אחת, אבל אלכס לא היה יכול לגמור את הישיבה הזאת משום שהוא נקרא לדיון במקום אחר, ובזה נסגר הדיבור.

יהודה בר אור: לא נקראתי שוב להציג את עמדת קווי הספשל בארץ.

יהודה בר אור: נהגי הספייישל הם הרוב בתוך ענף המוניות.

יהודה בר אור: נראה לי שבאנו לפה לדון רק בקווי השירות בלבד.

יהודה בר אור: יש לנו בעיה מיוחדת במינה בקווי הספשל.

יהודה בר אור: דרכו על קווי הספשל משנת 1997.

יהודה בר אור: מרגע שהענף הופרט, הופרטה גם הפרנסה של כ-15,000 בעלי משפחה.

יהודה בר אור: אני מבקש שהדברים האלה יטופלו ושייקראו לי.

שלום שמחון: חברים, אני לא מאשר היום את התקנה.

שלום שמחון: אני דוחה את זה לישיבה הבאה.

שלום שמחון: עו"ד ריש, בבקשה.

עו"ד ריש: אני רוצה לשאול, בשביל מה הרפורמה היא נחוצה?

עו"ד ריש: האם אנחנו צריכים לעשות רגולציה בכלל בענף התחבורה הציבורית ככל שהדבר נוגע למוניות שירות וספשל?

שלום שמחון: השארת המצב הנוכחי כפי שהוא, גם היא לא טובה.

שלום שמחון: הענף הזה דורש הסדרה.

שלום שמחון: יכול להיות שההסדרה שמדברים עליה כרגע לא הולכת לכיוונים הנכונים, ויכול להיות שהיא כן הולכת לכיוונים הנכונים.

שלום שמחון: אמר פה השר באופן מפורש שהוא מניח פה על השולחן מצגת שמצביעה על כיוון לרפורמה מסוימת.

שלום שמחון: הוא מוכן להיכנס בחודש הקרוב לדוח-שיח עם כל הגורמים הנוגעים בדבר, עד כמה שניתן.

שלום שמחון: הוא מוכן להיכנס לדוח שיח, לא עם 3,000 נהגי מוניות ולא עם 3,000 ארגונים, אלא עם הארגונים היציגים, המרכזיים.

שלום שמחון: אם הוא אכן ישתכנע שצריך להכניס תיקונים הוא יכניס.

שלום שמחון: את תזכיר החוק שמוגש לממשלה ומסתובב בין המשרדים, ואת התקנות, אני מוכן לעשות במהלך החודש הקרוב.

עו"ד ריש: נכון שכבוד השר אמר שהוא רוצה להתייעץ איתנו, טוב שהוא עשה זאת.

עו"ד ריש: אבל, לדעתי כל הגישה היא מוטעית מלכתחילה.

עו"ד ריש: גם לפי התקנות וגם לפי הרפורמה, הייתה החלטת ממשלה מאוקטובר שנה שעברה, הגישה היא לחסל גם את ענף המוניות ולקדם את התחבורה הציבורית ככל שהדבר נוגע לקואופרטיבים הגדולים.

עו"ד ריש: אני כופר בכלל בצורך הזה.

עו"ד ריש: מדוע שהשוק לא יהיה חופשי ופתוח ושהוא יכוון את עצמו בביקוש ובהיצע, כפי שיש בענף עורכי הדין, ענף המזון והסופרמרקטים?

עו"ד ריש: לא ייתכן שיסגרו את המכולת השכונתית הפרטית בגלל שיש רשת סופרמרקט.

שלום שמחון: אני מפסיק את דבריך בכוונה כי אתם מנסים להסיט את העניין מהמקום שלו.

שלום שמחון: אנחנו צריכים להסדיר בכלל את ענף התחבורה.

שלום שמחון: במסגרת ההסדרה הזו אתה נותן תשובה לכל הדברים יחד.

שלום שמחון: יש ניסיון להסדיר את הצירים הראשיים, גם את מוניות הספשל, גם את השכונות, גם את הקווים הפנימיים.

עו"ד ריש: במוניות המיוחדות, בספשל, אין רגולציה.

עו"ד ריש: עד לפני שש שנים היו גם מכסות לספשלים, כל שנה רק 500.

עו"ד ריש: אני הגשתי עתירה לבג"ץ ובבג"ץ הם אמרו שאם לא תהיינה מכסות אז השמיים ייפלו.

עו"ד ריש: עובדתית, ביטלו את המכסות, והתברר ששום לא דבר לא התמוטט והשוק קובע את הקצב.

יהודה בר אור: השוק התמוטט מאוד.

יהודה בר אור: אם אתה לא מבין אז אל תדבר.

עו"ד ריש: הצרה היא שבענף התחבורה יש תחלופה גבוהה מאוד של שרים.

עו"ד ריש: היה שר שהיה לו מנכ"ל שהחליט על תחרות חופשית ופתיחה לחלוטין של הענף.

עו"ד ריש: זו אפיזודה נוספת ב - yes minister.

עו"ד ריש: השר מתחלף, אבל הפקידות הבכירה נשארת.

עו"ד ריש: המגמה היא להגן על "דן" ו"אגד" בכל מחיר, למרות שמדובר על פתיחת השוק לתחרות חופשית.

עו"ד ריש: חברות "דן" ו"אגד" יצאו כביכול להפרטה.

עו"ד ריש: הן מקבלות סובסידיה של מיליארד ומשהו שקל לשנה בתנאים כאלה קשים.

עו"ד ריש: התואנה לזה שהם מקבלים סובסידיה ושמגינים עליהם היא שיש קווים רווחיים, אבל יש גם קווים לא רווחיים.

עו"ד ריש: בקווים הלא רווחיים זה "בלוף", פיקציה.

עו"ד ריש: אני גר במטולה ואני מציע שתבוא ותראה מהי תדירות האוטובוסים של "אגד" מקרית שמונה למטולה.

עו"ד ריש: הקווים הלא רווחיים שבשמם הם מקבלים סובסידיות זה "בלוף", משום שממילא הם לא נותנים שם שירות אמיתי, והתושבים לא מסתמכים על השירות שלהם בקו הזה.

עו"ד ריש: הם מחפשים חלופות וישנן חלופות.

אהרון כהן: נהגי מוניות הספשל לא יכולים לחכות חודש שלם.

אהרון כהן: הם חייבים את התוספת, אי אפשר.

שלום שמחון: אני רוצה לסכם את הישיבה וגם לאפשר לשר לומר כמה מילות סיכום.

שלום שמחון: במהלך החודש הקרוב יתקיימו דיונים, תעבירו ניירות עבודה למשרד התחבורה כפי שהשר ביקש.

שלום שמחון: אם תרצו תוכלו להעביר אותם גם אלינו כדי שנוכל לקרוא אותם, אתם כמובן לא חייבים.

שלום שמחון: בעוד כחודש אנחנו ננסה לקבל משהו יותר מוגמר כדי שאפשר יהיה לעבוד עליו.

שלום שמחון: אני רוצה להיות קשוב לדברים שנאמרו פה כדי שבחודש הקרוב לא ייקבעו צעדים שמורידים את האנשים מהסטטוס קוו הנוכחי.

שלום שמחון: השר אמר פה שהוא קשוב לעניין.

שלום שמחון: אנחנו מודעים לעובדה שאנחנו מדברים גם על קווי השירות וגם על הספשל.

שלום שמחון: אנחנו גם ערים לעובדה שמדובר פה ברפורמה מקיפה מאוד שצריכה להימשך הרבה מאוד שנים ולכן, צריך לעשות את הרפורמה לאט ובטוב טעם.

שלום שמחון: אנחנו מדברים על זה שהאזרח צריך לקבל שירות יוצא מהכלל במחיר סביר, וצריכה להיות פה ראייה כוללת על כלל התחבורה הציבורית במדינה ישראל, בצירים הראשיים, בכבישים צדדיים, בנסיעות בינעירוניות ובכלל.

שלום שמחון: זה מה שצריך להנחות אותנו כוועדה.

שלום שמחון: אני לא שר התחבורה.

שלום שמחון: הוועדה מתייחסת לאלמנטים האלו, זה מה שמעניין אותה.

שלום שמחון: אבל, חשוב לה שהפרנסה שלכם לא תקופח.

שלום שמחון: בכל מקרה, אנחנו נקדם תהליכים בטווחים שנקבעו פה ככל שהדברים יועברו אלינו על ידי משרד התחבורה.

שלום שמחון: אני רוצה לאפשר לשר לומר את דברי הסיכום שלו לישיבה.

שלום שמחון: אדוני השר, בבקשה.

אביגדור ליברמן: אני חוזר ואומר, הראייה של משרד התחבורה היא ראייה אינטגרטיבית, בזה פתחתי.

אביגדור ליברמן: אין לי טעם שמוניות שירות ירוצו על אותם קווים שבהם רצים האוטובוסים, או על אותם קווים שבהן רצות רכבות ולהיפך.

אביגדור ליברמן: תפקידם הוא קודם כל להשלים אחד את השני.

אביגדור ליברמן: אם אנחנו נעמיס על קו אחד שלושה או ארבעה כלי תחבורה שונים אז לא עשינו בזה כלום.

אביגדור ליברמן: זה חייב להיות כמו משחק לגו שבו כולם משלימים את כולם, אחרת סתם תריבו ותפגעו אחד בשני.

אביגדור ליברמן: אני אשמח לקבל את הנייר, אם אפשר גם בין קווי ספשל לקווי שירות.

אביגדור ליברמן: אתם יכולים לעשות לבד את מלאכת הגישור ולהציע מסמך אחד.

אביגדור ליברמן: אם תעשו זאת מה טוב.

אביגדור ליברמן: אם לא, אני אקבל שני ניירות.

אביגדור ליברמן: אני בהחלט אשמח לקבל באותו עניין גם את הראייה של קואופרטיבים של אוטובוסים.

אביגדור ליברמן: אדוני היושב ראש, אנחנו נמתין עד 12 לחודש בדיוק, אני לא מתכוון להמתין יום אחד מעבר לזה.

אביגדור ליברמן: אני מציע אם אפשר להעביר את הניירות עוד לפני זה, כדי שנוכל ללמוד.

אביגדור ליברמן: אחרי שאני אקבל את כל הניירות, אני בהחלט מתכוון לפעול שם במהירות, שבוע, שבועיים, ולהגיש פה הצעה מסודרת.

אביגדור ליברמן: אולי לא נלך בדרך תקנות, אלא בדרך של חקיקה ראשית.

אביגדור ליברמן: תיקחו בחשבון שההצעה שלכם צריכה להיות כמה שיותר הגיונית.

אביגדור ליברמן: אנחנו ראינו כאן דוגמה קטנה לניגודים שקיימים בין תחנות שונות, בין מוניות ספשל לקווי שירות.

אביגדור ליברמן: זה לא עוזר לאף אחד.

אביגדור ליברמן: גם לגבי עדכוני מחירים וגם לגבי הקווים, אנחנו פתוחים, מודעים ורוצים באמת להביא משהו שהוא מקובל ומתקבל על הדעת.

אביגדור ליברמן: תהיו הגיוניים, הדברים שלא יהיו הגיוניים לא יתקבלו.

אביגדור ליברמן: אף אחד פה לא בא עם דעה קדומה, כולנו באים עם ראש פתוח ומנסים להסדיר את כל ענף התחבורה הציבורית בארץ.

אביגדור ליברמן: מעבר לזה, אני חושב שאין לנו מה לעשות.

אביגדור ליברמן: כמו שאמרתי, אנחנו פתוחים ומחכים.

אביגדור ליברמן: לא באנו לכאן לעשות מחטף, אנחנו לא רוצים להעביר שום דבר בכוח.

אביגדור ליברמן: הצדק חייב להיראות גם למראית עין וגם לגופו של עניין.

אביגדור ליברמן: אני מצטער, אני נפגשתי עם 14 ארגונים וכבר פשוט הבנתי שאין צורך לפגוש באחרים כי הדברים חוזרים.

אביגדור ליברמן: אני ישבתי גם איתך.

אהרון כהן: אתה פגשת תחנות, אתה לא פגשת ארגונים.

אהרון כהן: יש בסך הכל ארבעה ארגונים.

אהרון כהן: אתה פגשת תחנות של 30 ו-40 מוניות.

אביגדור ליברמן: אני לא מדבר על תחנות.

אביגדור ליברמן: היו אצלי 14 ארגונים, לא תחנות.

לאה ורון: בוועדה רשומים לפחות שמונה או תשעה ארגונים.

אהרון כהן: אין 14 ארגונים, יש ארבעה ארגונים וזה הכל.

אהרון כהן: אנחנו מייצגים 7,500 מוניות.

שלום שמחון: אני הזמנתי לוועדה תשעה ארגונים, איך אתה אומרים שישנם ארבעה ארגונים?

אביגדור ליברמן: מה שחשוב הוא שארבעת הארגונים יגישו את המסמך.

אביגדור ליברמן: אני רוצה שעל כל מסמך יהיו חתומים כל אלה שמגישים אותו, כל הארגונים, כל התחנות, כל הגופים.

אהרון כהן: מוניות הספשל לא יכולות היום להמשיך ולהתקיים בלי תוספת של 14.4%.

אהרון כהן: אתה אלה שהחלטתם על התוספת הזו, לא אני.

אהרון כהן: אנחנו לא יכולים להמשיך ולעבוד חינם אפילו לא יום אחד.

אביגדור ליברמן: אדוני היושב ראש, מעבר לרפורמה יש פה נושא מאוד מורכב שגם עליו קיבלנו 18 מסמכים וזה נושא המפתחות.

אביגדור ליברמן: המפתחות לא קשורים.

אביגדור ליברמן: לגבי המפתחות, אני כן מבקש ש - - - לגבי עדכון התעריפים, זה נמצא על הדוכן.

דן שטפל: כבוד השר, התקנה כבר עברה על פי דברכם.

אביגדור ליברמן: אנחנו נתייחס למכלול הדברים בחודש הזה, גם לעדכון המחירים, גם לרפורמה כאן.

אהרון כהן: אנחנו לא יכולים להמשיך, אין לנו קיום.

שלום שמחון: אני מסיים את הישיבה, תודה רבה הישיבה נעולה.